Setelah jadi kerajaan DAP desak KDN bebas semua tahanan SOSMA

Baharu sahaja menjadi Kerajaan Pusat dengan sokongan UMNO, DAP terus mendesak supaya semua tahanan undang-undang Akta Kesalahan Keselamatan (Langkah-Langkah Khas) 2012 (SOSMA) dibebaskan serta-merta.

SOSMA digubal bagi menggantikan Akta Keselamatan Dalam Negeri 1960 (ISA) itu dikuatkuasakan ketika pemerintahan UMNO di bawah pimpinan Perdana Menteri ketika itu Datu Seri Najib Razak.

Desakan itu dibuat Ahli Parlimen (MP) DAP Jelutong, RSN Rayer setelah Menteri Dalam Negeri Kerajaan PH-UMNO, Datuk Seri Saifudin Nasution Ismail bersetuju mengadakan sesi libat urus mengkaji semula SOSMA.

MP DAP itu juga menggesa supaya SOSMA tidak digunakan terhadap mana-mana pihak sehingga sesi libat urus antara kerajaan dan pihak berkepentingan diadakan.

“Akhir sekali saya berharap bahawa sementara menunggu sesi libat urus ini diadakan semua tahanan bawah SOSMA perlu dihentikan dengan serta-merta dan mana-mana individu yang telah pun ditahan sekarang bawah undang-undang ini perlu dibebaskan dengan serta-merta sementara menunggu sesi libat urus ini diadakan,” katanya menurut Mkini.

Timbalan menteri undang-undang Ramkarpal Singh pada 23 Disember lalu berkata kerajaan setuju untuk meneliti beberapa peruntukan dalam SOSMA.

Menurutnya Saifuddin setuju dengan cadangan untuk melakukan libat urus dengan pihak berkepentingan, termasuk pegawai Kementerian Dalam Negeri dan polis.

Dalam kenyataan semalam, Rayer berkata dia mengalu-alukan keputusan Saifudin untuk mengadakan sesi itu bagi mengkaji semula akta yang menerima kritikan meluas itu.

“Saya berharap bahawa sesi libat urus ini akan diadakan dengan segera. Saya juga berharap bahawa peguam-peguam yang terlibat dalam mengendalikan perbicaraan kes-kes SOSMA yang sedang dibicarakan di mahkamah sekarang akan turut dijemput dalam sesi libat urus ini.”

Sebelum itu, tiga MP Pakatan Harapan (PH) termasuk V Ganabatirau dari DAP menyerahkan memorandum kepada Saifuddin bagi menggesa undang-undang itu disemak semula dan agar tahanannya dibenarkan ikat jamin.

Antara yang hadir ketika penyerahan memorandum di luar Parlimen itu adalah keluarga 57 individu yang didakwa anggota “Geng Sakai” dan “Geng 08 GST” yang ditahan di Penjara Sungai Buloh sejak Jun 2021 dan 2022.

Pihak keluarga antara lain meminta Saifuddin menyemak semula peruntukan dalam akta tersebut, yang disifatkan tidak adil dan bertentangan dengan Perlembagaan.

Ganabatirau pernah ditahan tanpa bicara selama 455 hari di bawah ISA.


PAS boleh jadi ‘nasi tambah’ UMNO

Rundingan dengan PAS boleh diteruskan selepas Pilihan Raya Umum Ke-15 (PRU-15), kata Pengerusi Badan Perhubungan UMNO Johor Datuk Seri Hasni Mohamad.

Namun, beliau mengibaratkan parti Islam itu hanya sebagai ‘nasi tambah’ dan tidak diperlukan sekiranya ‘nasi’ yang UMNO ada sekrang sudah mengenyangkan.

Dalam ucapan pada mesyuarat UMNO Bahagian Pontian hari ini, bekas Menteri Besar Johor itu berkata UMNO boleh merisik khabar mengenai PAS selepas PRU-15 nanti.

“PAS ibarat ‘nasi tambah’, kalau nasi yang kita ada sudah cukup untuk mengenyangkan kita, eloklah kita berhenti makan.

“Namun, apabila kita lebih berselera selepas pilihan raya umum, maka mungkin kita boleh makan nasi tambahan dan bertanya-tanya tentang PAS,” katanya menurut Star.

Hasni tidak menolak kemungkinan UMNO bekerjasama dengan PAS selepas PRU ini.

“Saya rasa PAS masih pilihan terbaik untuk kita masih bekerjasama tetapi mereka akan kekal sebagai nasi tambah.

“Saya tidak menolak kemungkinan selepas pilihan raya. Pemimpin Umno berjiwa besar tidak kira apa yang orang katakan tentang mereka. Mereka mudah memaafkan dan melupakan,” katanya kepada media kemudiannya.

Terdahulu, Naib Presiden UMNO Datuk Seri Mohamed Khaled Nordin berkata PAS sahaja yang sentiasa mencari UMNO untuk bekerjasama dan bukannya UMNO yang mencari PAS dengan menyifatkan parti Islam itu hanya memberi alasan politik semata-mata.

“Rasuah atau tidak itu biar mahkamah tentukan, terdapat seramai tiga juta ahli UMNO dan bukan semuanya ada kes, malahan soal itu bukan hanya berlaku dalam UMNO tetapi juga parti lain. Kalau dia (Abdul Hadi) kata UMNO parti keruh, jadi mengapa sebelum ini mereka berusaha dan cari UMNO untuk menjalin kerjasama. Jadi ini sebenarnya hanyalah alasan politik.

“Perlu ingat bahawa UMNO tidak pernah tercari-cari Pas, sebaliknya mereka yang cari kita jadi jangan tuduh UMNO parti keruh, itu tidak menunjukkan akhlak yang baik oleh seseorang yang menggunakan nama agama dalam perjuangan mereka,” katanya dipetik laporan Utusan Malaysia hari ini.


Peguam Negara pertahan langkah mohon hentikan prosiding kes rasuah Zahid

Langkah permohonan untuk menghentikan prosiding kes rasuah dihadapi Presiden UMNO, Datuk Seri Ahmad Zahid Hamidi dipertahankan Peguam Negara (AG), Datuk Ahmad Terrirudin Mohd Salleh.

Ahmad Terrirudin yang baharu dilantik menjadi AG oleh kerajaan campuran dipimpin Datuk Seri Anwar Ibrahim itu menjelaskan keputusan memohon menghentikan kes mahkamah Zahid itu dibuat berlandaskan Perlembagaan Persekutuan dan adalah mengikut budi bicaranya.

“Kenyataan itu sendiri merujuk kepada Perkara 145(3) Perlembagaan Persekutuan yang jelas memperuntukkan budi bicara penuh kepada Peguam Negara untuk antara lainnya menghentikan apa-apa prosiding bagi sesuatu kesalahan.

“Peguam Negara boleh menghentikan pertuduhan di mana-mana peringkat selagi penghakiman belum diberikan oleh mahkamah dan ini termasuk di peringkat selepas prima facie sudah dibuktikan.

“Penting juga dinyatakan bahawa ini bukanlah kali pertama sesuatu pertuduhan dihentikan selepas kes prima facie dibuktikan,” katanya dipetik dalam laporan BH.

Beliau menegaskan, sebarang budi bicara dilaksanakan AG tidak dibuat dengan sewenang-wenangnya apatah lagi akibat daripada campur tangan oleh mana-mana pihak, tetapi semata-mata setelah Peguam Negara mengambil kira keadilan kepada semua pihak demi pentadbiran keadilan.

Sebelum ini, Mahkamah Tinggi melepaskan tanpa membebaskan Zahid yang juga Timbalan Perdana Menteri daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Keputusan itu dibuat Hakim Datuk Collin Lawrence Sequerah, selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa AGC ingin menghentikan semua prosiding terhadap Ahmad Zahid pada peringkat ini.

Susulan itu, Majlis Peguam menyifatkan kenyataan AGC mengenai keputusan melepaskan tanpa membebaskan Zahid sebagai tidak mempunyai justifikasi sewajarnya.

Presidennya, Karen Cheah, dilaporkan berkata adalah tidak wajar bagi AGC untuk mengaitkan penarikan balik sepenuhnya kes Ahmad Zahid itu kepada Mahkamah Tinggi dan menggunakannya sebagai alasan dalam kenyataan media daripada memberikan penjelasan terperinci.

Pada masa sama, Ahmad Terrirudin berkata, sudah tentu Peguam Negara dan jabatan ini perlu mengambil masa untuk meneliti setiap butiran dan dokumen disertakan dengan penuh hemah, sebelum apa-apa keputusan boleh dibuat.

Beliau berkata, pihaknya hanya melaksanakan tugas dan kewajipan sebagaimana diperuntukkan mengikut undang-undang sedia ada.

“Oleh itu, jabatan ini berharap semua pihak dapat menghentikan sebarang spekulasi apatah lagi menyebarkannya.

“Ini kerana jabatan ini dengan bantuan pelbagai pihak terutamanya pihak penyiasatan masih sedang menyiasat semua bukti baharu yang timbul berkaitan kes ini.

“Sebarang keputusan sama ada untuk mendakwa semula tertuduh, mendakwa pihak lain yang berkaitan atau sebaliknya akan dibuat oleh jabatan ini setelah siasatan yang lebih terperinci dan komprehensif selesai,” katanya.


‘Kumpulan tuntut, serang Sabah bukan waris sah Sultan Sulu’

Seorang individu, yang mendakwa waris keturunan Dayang Dayang Piandao – seorang puteri dan antara pentadbir Kesultanan Sulu pada 1936 – mendedahkan ada pemimpin yang terlibat dalam pertikaian dan tuntutan Sulu memainkan peranan dalam peristiwa pencerobohan pengganas di Lahad Datu, 10 tahun lalu.

Datu Omar Ali Datu Bachtiyal, mendakwa sebelum tragedi Tanduo,di Sabah, beliau didatangi individu mengaku Sultan Sulu, sekitar 2008 dan 2009 untuk mengajaknya berjuang menuntut Sabah daripada Malaysia, namun menolak sekeras-kerasnya rancangan itu.

Tanpa menamakan siapa dalam kumpulan membuat tuntutan itu bersama individu yang merancang pencerobohan berkenaan, beliau mengakui terkejut setelah mengetahui rancangan itu diteruskan beberapa tahun kemudian.

Bernama memetik lelaki berusia 64 tahun itu sebagai berkata orang ramai mengetahui peristiwa serangan pengganas Sulu di Sabah itu melalui laporan akhbar.

“Kita tahu kemudian daripada surat khabar (rancangan itu diteruskan). Saya sendiri pernah diajak untuk sertai (pencerobohan) Tanduo, tetapi menolak,” katanya.

Tragedi itu berlaku pada Februari 2013 apabila sekumpulan 100 pengganas Sulu dari selatan Filipina, mendarat di pantai Kampung Tanduo sehingga mencetuskan pertempuran berdarah.

Seramai 10 anggota pasukan keselamatan terkorban, manakala sekurang-kurangnya 68 pengganas Sulu berjaya ditembak mati dalam insiden itu.

Setelah tragedi hitam itu berakhir, Tanduo dijadikan kem tentera pada 15 Mac 2013 di bawah Kawasan Keselamatan Khas Pantai Timur Sabah (ESSCOM), atas usaha kerajaan memantau anasir jahat, khususnya memastikan insiden Tanduo tidak berulang.

Datu Omar Ali mendakwa beliau waris daripada salasilah Dayang Dayang Piandao, seorang puteri dan antara pentadbir Kesultanan Sulu pada 1936.

Dayang Dayang Piandao yang berkahwin dengan Datu Ombra Amilbangsa menaiki takhta dan menjadi Sultanah pada 1937 sehingga mangkat pada 1945.

Dalam pada itu, anak bongsu Datu Omar Ali, Datuk Datu Mohd Fadli Fathullah, 36, mendakwa beliau sendiri pernah berhubung dengan individu berkenaan untuk meminta rancangan menceroboh Sabah itu dihentikan, namun tidak diendahkan.

“Dia cakap dengan saya, kau jangan masuk campur, kalau kau mahu ikut, ikut, kalau tidak mahu ikut, jangan masuk campur. Dia cakap begitu, selepas itu dia matikan telefon dan itu kali terakhir saya berhubung dengan dia.

“Saya tidak mahu ini (tragedi Tanduo) berlaku, tetapi itulah berlaku juga,” katanya yang mendakwa perbualan itu berlaku pada 2009.

Kumpulan Sulu sebelum ini dilaporkan mengambil tindakan undang-undang ke mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.

Pada 28 Februari 2022, penimbang tara, Dr Gonzalo Stampa dilapor telah memberikan ‘final award’ kepada pihak yang menuntut sebanyak AS$14.92 bilion.

Bagaimanapun, Mahkamah Perancis telah menangguhkan penguatkuasaan ‘final award’ yang diberikan Stampa di Perancis sementara menunggu keputusan kehakiman tindakan Malaysia untuk mengetepikannya.

Tindakan Malaysia itu atas dasar bahawa penguatkuasaan berkenaan mungkin mengancam kedaulatan Malaysia ke atas wilayah Sabah.


‘1 undi untuk PH, 1 undi untuk Zahid Hamidi’

Pengerusi Perikatan Nasional (PN) Selangor, Datuk Seri Mohamed Azmin Ali mengingatkan pengundi DUN Bukit Antarabangsa bahawa mengundi Pakatan Harapan (PH) adalah tanda sokongan kepada Timbalan Perdana Menteri, Datuk Seri Ahmad Zahid Hamidi yang kini berdepan 47 kes mahkamah.

Menurutnya, cukuplah rakyat ditipu sekali, jangan ditipu untuk kali kedua.

“Kepada orang Bukit Antarabangsa, saya nak ingatkan sekali lagi, one vote for PH adalah one vote for Zahid Hamidi. One vote for PH, adalah one vote for kleptokrasi. Cukuplah jangan kena tipu kali kedua.

“Mereka (kerajaan) tidak mampu. Dia nak lawan perasuah, perasuah di sebelah kanan dia, dia nak sebut sakau sana sakau sini, dia kepala sakau dalam negara ini.

“Jadi saudara,defisit kepercayaan semakin meluas. Rakyat sudah letih, rakyat hanya mahu kerajaan yang kuat, yang ikhlas, pemimpin diuji dan teruji dan pemimpin itu adalah Perikatan Nasional,” katanya.

Beliau yang juga bekas Menteri Besar Selangor berkata sebahagian penyokong yang hadir malam tadi itu dikenalinya kerana sebelum ini mereka menyokong PH yang menyakini bahawa gabungan itu akan menjadi kerajaan yang bersih dan berkredibiliti namun hakikatnya berbeza.

“Saya kenal sebahagian yang ada di dalam ini (program), yang dulu menyokong Pakatan Harapan. Tidak mengapa, itu pilihan yang telah dibuat kerana ketika itu sebahagian daripada kita mengandaikan bahawa PH ini akan membentuk kerajaan yang bersih, berwibawa dan pemimpinnya berkredibiliti.

“Kita dengar ceramah dia, apa yang tidak didendangkan? Dia heret orang Bukit Antarabangsa dan Gombak dan seluruh negara pergi berdemokrasi untuk menentang kleptokrat, menentang perompak, menentang perasuah.

“Sekarang apa dah jadi? Orang yang kita lawan sekrang dah jadi kawan dia, bukan saja kawan tapi diangkat sebagai orang nombor dua dalam negara. Di mana maruah kita sebagai rakyat Malaysia?,” katanya yang dipercayai merujuk kepada Perdana Menteri, Datuk Seri Anwar Ibrahim.

Menurut Azmin, gelombang yang ada ketika ini adalah tanda ketidakpuasan hati rakyat terhadap kepimpinan hari ini yang tidak menunaikan janji selepas lapan bulan berkuasa.

“Ini bukan gelombang hijau tapi ini gelombang ketidakpuasan hati rakyat terhadap pemimpin yang berbohong, berdusta dan tidak menunaikan janji setelah lapan bulan diberi tugas yang amat besar di dalam negara ini.

“Kerana rakus nak jadi PM sanggup buat janji yang tidak boleh ditunaikan…Kalau kata pengkhianat, bukan saya pengkhianat. Tapi dia. Dia janji minyak turun, minyak tak turun. Pembohong. Buka mulut bohong, sekarang lagi teruk, belum buka kita dah tahu dia bohong. Sudah melampau sebab rakyat susah,” katanya yang pernah menjadi Ahli Dewan Undangan Negeri Bukit Antarabangsa selama tiga penggal.


Kos pilihan raya RM1 bilion jika diadakan secara berasingan, kata bekas timbalan SPR

Sekiranya diadakan secara berasingan pilihan raya umum di peringkat pusat dan negeri, dijangkakan ia akan menyebabkan peningkatan kos dua kali ganda dan boleh naik sehingga RM1 bilion.

Bekas Timbalan Pengerusi Suruhanjaya Pilihan Raya (SPR), Datuk Wan Ahmad Wan Omar berkata terdapat banyak implikasi dan kesan yang perlu diambilkira sebelum membuat keputusan untuk mengadakan pilihan raya secara berasingan antara pusat dan negeri.

Wan Ahmad memberitahu ia akan melibatkan kos kewangan dan tenaga bertambah kerana terpaksa melakukan banyak kali kerja menguruskan proses penamaan, pengundian serta pengiraan kertas undi.

“Kalau pilihan raya asing, SPR kena buat banyak kali kerja. Mula-mula PRU-15 (pilihan raya umum ke-15) untuk memilih Kerajaan Pusat namun tidak lama kemudian PRN (pilihan raya neger). Jadi perkara ini memberikan implikasi kewangan amat serius.

“Selain itu, rakyat akan muak untuk keluar mengundi. Sudahlah mereka kena mengundi di peringkat Parlimen, namun tidak lama kemudian pilih ADUN (Ahli Dewan Undangan Negeri) pula,” katanya dipetik laporan Utusan Malaysia.

Untuk rekod, pada PRU-14, SPR membelanjakan RM400 juta dan jumlah itu dijangka bertambah jika ada negeri enggan menyertai Pusat mengadakan PRU, di samping kos tambahan pengurusan prosedur operasi standard (SOP) virus Covid-19.

Malah RM420 juta dibelanjakan bagi empat PRN di Sabah, Melaka, Sarawak dan Johor pada 2020 hingga Mac lalu.

Dalam pada itu, Wan Ahmad mengesa pemimpin politik berfikir matang dan mengambil kira keperluan kewangan negara sekiranya mahu mengadakan pilihan raya berasingan antara Pusat dan negeri.

Kata beliau, mereka wajar menyertai langkah Pusat mengadakan pilihan raya bersama kerana langkah itu bukan sahaja dapat mengurangkan beban kewangan malah tidak membiarkan negara berada dalam keadaan tidak stabil dan rakyat berpolitik sepanjang masa.

“Kalau Pusat bubar Parlimen pada Ogos manakala enam negeri pula enggan kerana menunggu sehingga Mac dan April 2022 sedangkan jarak tempoh tidak jauh beza. Jadi alang-alang, elok diadakan PRU-15,” katanya.

Spekulasi kuat mengatakan berkemungkinan PRU-15 akan diadakan lebih awal pada tahun ini walaupun tempoh penggal kerajaan sepatutnya berakhir tahun depan.

Bagaimanapun, beberapa kerajaan negeri sudah mengumumkan tidak akan mengikut mengadakan PRN sama sekiranya PRU-15 diadakan lebih awal.


Seri Perdana: Bekas pembantu Muhyiddin bidas Anwar

Bekas Ketua Setiausaha Sulit kepada Perdana Menteri ke-8, Datuk Dr Marzuki Mohamad membidas kenyataan Perdana Menteri, Datuk Seri Anwar Ibrahim yang mempertikaikan pengubahsuaian Kompleks Seri Perdana di Putrajaya yang dibuat pada zaman pentadbiran Tan Sri Muhyiddin Yassin.

Kata Marzuki, setelah dibaiki kediaman rasmi perdana menteri itu kini digunakan Anwar untuk majlis-majlis rasmi.

Marzuki dalam satu kenyataan berkata sebelum dibaiki Seri Perdana hanya nampak cantik di luar namun di dalamnya tidak boleh diduduki akibat kerosakan teruk.

“Masalah utama Seri Perdana ialah kebocoran di beberapa bahagian bangunan yang menyebabkan bumbung, siling, dinding dan lantainya rosak. Saya diberitahu peralatan dapur juga tidak boleh digunakan di samping masalah pendawaian yang telah usang dan perlu diganti baharu.

“Selepas Datuk Seri Najib (Razak) bersara, saya diberitahu Tun Mahathir (Mohamad) pun tak pernah tinggal di situ. Ia seolah bangunan terbiar. Dari luar nampak cantik tapi di dalamnya tak boleh diduduki,” katanya.

Menurutnya lagi, bangunan yang tidak didiami dan dibiarkan lama akan menyebabkan kerosakannya bertambah teruk.

“Dengan keadaan ini, Seri Perdana yang sepatutnya menjadi kediaman rasmi perdana menteri, didapati tidak sesuai untuk didiami.

“Oleh sebab itu, kerja-kerja pembaikan dan pengubahsuaian terpaksa dilaksanakan untuk membolehkan ia diduduki dan mengembalikan Seri Perdana kepada keadaannya yang asal.

“Bangunan mana pun kalau tak dibaiki, tak diduduki dan dibiarkan rosak begitu sahaja, lama kelamaan kerosakannya akan menjadi lebih teruk dan kosnya akan lebih meningkat,” katanya.

Tambahnya lagi, Najib turut membawa keluar sebahagian besar perabot di dalam Seri Perdana termasuk lampu dan chandelier.

“Kebanyakan perabot juga telah tiada. Ini kerana terdapat kelemahan dalam sistem inventori yang menyebabkan pegawai tidak dapat memastikan samada perabot di Seri Perdana milik kerajaan atau milik peribadi Najib.

“Saya menerima permohonan daripada Datuk Seri Najib untuk mengeluarkan sebahagian besar daripada perabot di Seri Perdana yang dikatakan milik peribadi beliau. Ini termasuk lampu dan chandelier di Seri Perdana.

“Perkara ini menjadi pertikaian sejak sekian lama. Tetapi Alhamdulillah dapat diselesaikan oleh pihak JPM (Jabatan Perdana Menteri) pada ketika itu,” katanya.

Jelasnya, Seri Perdana juga telah diubahsuai sebelum ini menyebabkan keadaannya yang asal telah berubah.

“Saya ingat lagi TSMY pernah berpesan kepada Ketua Setiausaha Negara dan Timbalan Ketua Setiausaha Kanan JPM pada ketika itu dua perkara mengenai Seri Perdana.

“Perlu ada inventori yang lengkap semua harta kerajaan di Seri Perdana supaya tidak ada mana-mana perdana menteri yang boleh mengambil mana-mana perabot atau hiasan di Seri Perdana selepas bersara, kecuali barangan milik peribadi.

“Perlu ada satu akta mengenai Seri Perdana sebagai bangunan warisan yang tidak boleh diubahsuai sesuka hati. Keadaan asal Seri Perdana mesti dipelihara,” katanya.

Katanya, setelah dibaiki dan dikembalikan kepada keadaannya yang asal, Seri Perdana kini sudah boleh didiami oleh Perdana Menteri Malaysia dan digunakan untuk pelbagai acara rasmi.

“Perdana Menteri ke-10 juga banyak mengadakan majlis rasmi dan acara keraian di Seri Perdana.

“Proses pengubahsuaian dan pembaikan Seri Perdana masih belum siap ketika TSMY meletak jawatan pada bulan Ogos 2021,” katanya.

Terdahulu Anwar mempertikai kos pembaikan Seri Perdana yang mencecah RM38 juta dan disifatkan sebagai satu pembaziran.

Pada 30 September 2021, Muhyiddin dalam satu kenyataan menjelaskan bahawa RM38.5 juta yang diluluskan di bawah pentadbirannya untuk kerja-kerja ke atas Seri Perdana adalah BAGI membaik pulih kerosakan fizikal bangunan itu, bukannya sekadar pengubahsuaian.

Katanya, selepas dilantik sebagai Perdana Menteri pada Mac 2020, pihaknya menerima laporan daripada JPM berhubung kerosakan fizikal Seri Perdana.

Pengerusi Perikatan Nasional (PN) itu menambah jika tidak dibaik pulih segera, bangunan warisan kerajaan itu akan mengalami kerosakan yang lebih teruk pada masa hadapan dan kos membaik pulih dijangka meningkat.

Sementara itu, Perdana Menteri ketika itu, Datuk Seri Ismail Sabri Yaakob yang pada 28 September 2021 berkata pengubahsuaian Seri Perdana dibuat selepas mengambil kira faktor keselamatan, selain memastikan imej negara dalam menyambut tetamu utama negara.


Warisan tolak MoU, Shafie bidas PH bekerjasama dengan ‘pencuri’

Presiden Warisan, Datuk Seri Shafie Apdal membidas langkah blok pembangkang, Pakatan Harapan (PH) menandatangani Memorandum Persefahaman (MOU) bersama kerajaan dengan menyifatkannya sebagai tidak wajar sama sekali.

Ahli Parlimen Semporna itu berkata langkah tersebut tidak ada bezanya dengan Langkah Sheraton yang berlaku sebelum ini apabila mandat rakyat dicuri tetapi PH kini boleh pula sanggup bekerjasama dengan pihak terbabit terbabit dalam pencurian tersebut.

“Kita kuasa yang ada, diberi mandat oleh rakyat. Dirompak (stolen) mandat itu. Ya, kita akui betul. Kami bersetuju. Namun sekarang kita kerjasama dengan mereka. Kita menandatangani memorandum dengan mereka.

“Kita tidak sedar hal itu. Di mana nilai dalam hidup kita? Saya tidak mahu pada akhirnya, jika kerajaan sekarang gagal dan oleh sebab saya telah menandatangani memorndum itu, saya juga (akan turut sama dianggap) gagal,” katanya ketika berucap di Dewan Rakyat hari ini.

Shafie menjelaskan tidak menolak perpaduan negara dan kestabilan politik, bagaimanapun mempertikaikan niat sebenar langkah menandatangani MoU tersebut yang dianggap hanya sekadar mahu mendapatkan majoriti untuk mengekalkan penguasaan kerajaan.

“Kami bermain dengan angka untuk nyawa manusia di negara ini,” kata Shafie.

Dalam pada itu, beliau turut menyarankan agar undang-undang antilompat parti mengenakan hukuman terhadap ahli parlimen telah “melompat”, seperti digantung bertanding dalam pilihan raya dengan sejumlah syarat.

“Atau digantung seumur hidup sehingga mereka tidak dapat bertanding dalam politik lagi, kerana mereka telah memberikan contoh buruk kepada rakyat negara ini,” katanya.

Blok pembangkang, PH dan kerajaan menandatangani MoU Transformasi dan Kestabilan Politik yang berlangsung di Parlimen pada Isnin.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


Ladang Musang King bukan punca banjir Baling: Ulang MB Kedah

Menteri Besar Kedah Datuk Seri Muhammad Sanusi Md Nor mengulangi penegasan bahawa projek ladang durian Musang King di Gunung Inas di Baling bukan punca banjir aliran puing yang berlaku pada 4 Julai lepas di daerah itu sehingga mengorbankan tiga nyawa.

Menurut beliau, ia selepas pihaknya meneliti laporan yang dikemukakan pakar-pakar dari pelbagai agensi yang terlibat dalam menyiasat punca kejadian yang diketuai Kementerian Tenaga dan Sumber Asli (KeTSA), menurut Bernama.

Beliau berkata tiada kolam takungan air projek ladang durian itu yang dikesan pecah seperti dakwaan pihak tertentu.

“Kalau ikut pakar yang mengemukakan laporan kepada agensi yang diketuai oleh Kementerian Tenaga dan Sumber Asli (KeTSA), tidak ada sebab (untuk mengaitkan) projek Musang King.

“Kolam Musang King tidak pecah, jadi itu hanya usikan daripada netizen dan orang ramai dengan fakta yang tidak benar,” katanya kepada pemberita selepas merasmikan Majlis Pecah Tanah Perumahan Bantuan Banjir Baling di Kampung Sadek dekat Baling, hari ini.

Beliau demikian ketika diminta mengulas mengenai desakan penduduk Kampung Padang Empang dekat sini agar projek ladang durian itu dihentikan susulan tragedi banjir itu sehingga memusnahkan 17 rumah penduduk akibat dibawa arus deras.

Mengulas kejadian banjir di beberapa kampung di Mukim Baling semalam yang didakwa akibat aliran air dari Gunung Inas, Muhammad Sanusi berkata puncanya belum dapat dipastikan.

“Tunggu laporan KeTSA,” katanya.

Katanya dakwaan yang mengaitkan projek Musang King sebagai punca kejadian banjir disifatkan sebagai usikan daripada ‘netizen’ tanpa mengemukakan fakta yang tepat termasuk kejadian banjir kilat di beberapa kampung di Mukim Baling, pada Selasa.

Seramai 41 mangsa banjir membabitkan 12 keluarga dari lima kampung ditempatkan di dua pusat pemindahan sementara (PPS) di daerah Baling setakat 8 pagi.

Menteri Besar Kedah itu juga berkata projek ladang durian Musang King di Hutan Simpan Kekal Rimba Teloi, Sik akan diteruskan.

“Di Sik, ada jawatankuasa yang ditubuhkan… dah melawat semua tempat yang berisiko. Sik itu kawasan muka bumi tidaklah tinggi macam Gunung Inas… kawasan berbukit tetapi tak tinggi sangat. Jarak dengan kampung terdekat sekitar dua kilometer,” katanya.


Kalah teruk di Melaka, Khalid ada hati minta PN tak tanding di Johor

Kalah teruk pada Pilihan Raya Negeri (PRN) Melaka, November lalu, Pakatan Harapan (PH) ada hati meminta Perikatan Nasional (PN) tidak bertanding pada PRN Johor yang akan berlangsung Mac depan.

Gesaan supaya PN tidak bertanding di PRN Johor dibuat Pengarah Komunikasi AMANAH Khalid Samad, salah satu parti gabungan PH.

Ketika membuat gesaan itu, Khalid berkata PN boleh memainkan peranan untuk memastikan ‘undi menolak BN’ tidak akan terpecah dan hanya akan diperoleh PH sahaja.

Menurutnya, apa yang berlaku ketika PRN Melaka sebelum ini sepatutnya menjadi pengajaran apabila ‘undi menolak BN’ terpecah kepada PN dan PH.

“Sebenarnya strategi yang sama telah diusahakan BN semasa Pilihan Raya Umum ke-14 (PRU14). Pada masa itu PAS digunakan sebagai alat pecah dan perintah dengan dipujuk dan dipikat BN untuk meninggalkan Pakatan Rakyat (PR).

“Harapan BN adalah, dengan itu PR akan kalah di Pantai Barat kerana PR akan kehilangan undi PAS. Sambil itu, PAS akan kalah di Pantai Timur kerana kehilangan undi PR,” katanya dalam satu kenyataan pada Isnin.

Ahli Parlimen Shah Alam itu berkata, PN sebenarnya memegang kunci kepada kekalahan BN di Johor.

Bagaimanapun Khalid tidak sedar bahawa AMANAH dan PH kini semakin dipinggir oleh rakyat, termasuk akar umbi parti komponen PKR dan DAP, setelah Pengerusi PH Datuk Seri Anwar Ibrahim dilihat bertindak sendirian.

Penolakan rakyat terhadap PH dapat dilihat menerusi kekalahan teruk gabungan PKR, DAP dan AMANAH, pada PRN Melaka November tahun lalu apabila hanya menang lima kerusi Dewan Undangan Negeri (DUN) sahaja.

Pada Pilihan Raya Umum Ke-14 (PRU-14) lalu PPH menang 15 kerusi DUN Melaka.

Sebaliknya, Bersatu mengekalkan dua kerusi dimenangi pada PRU-14 apabila menang di DUN Sungai Udang, dan DUN Bemban.


Ada yang risik PN untuk bentuk kerajaan lepas PRU-15

Ketika gendang perang Pilihan Raya Umum ke-15 (PRU-15) sedang rancak dipalu, nampaknya sudah ada wakil negeri yang mengintai peluang membentuk kerajaan bersama Perikatan Nasional (PN).

Pengerusi PN, Tan Sri Muhyiddin Yassin sendiri mendedahkan perkara itu malam tadi ketika berucap pada Program Jelajah Prihatin Parlimen Putrajaya.

Namun beliau yang juga Presiden Parti Pribumi Bersatu Malaysia (Bersatu) enggan mendedahkan butiran lanjut.

“Tadi ada datang seorang wakil daripada sebuah negeri, saya rasa tidak usah sebut di sini. Wakil itu menyatakan komitmen untuk membantu dan menyokong kita bentuk kerajaan,” katanya.

Tegasnya, demi membentuk kerajaan PN perlu memenangi lebih 112 kerusi Parlimen pada PRU-15 nanti.

“Kita akan bertanding mungkin lebih daripada 130 kerusi, saya tak ingat tapi jumlah kerusi yang perlu dimenangi mestilah lebih 112 kerusi.

“Kami yakin ada gelombang dalam sehari dua nanti di mana gelombang itu akan menyebabkan BN kalah teruk. PN akan pastikan Malaysia dibersihkan daripada sampah politik yang dibawa BN. Kita tidak boleh terima lagi amalan rasuah,” katanya.

Beliau turut menyatakan komitmen PN untuk membantu menangani masalah-masalah rakyat termasuk berkait isu kemiskinan dan kesihatan.

“Kami akan atasi masalah kemiskinan, wujudkan peluang perniagaan kepada golongan muda, memperkasa pendidikan dan kesihatan.

“Kami juga akan memastikan segala yang diumumkan pada Bajet 2023 akan ditunaikan termasuk bantuan khas penjawat awam sebanyak RM2,500.

“Jika kita dapati antara lainnya tidak sempurna dalam belanjawan ini dan ada dana lagi yang boleh digunakan maka kita akan perbaiki bajet yang dibentangkan itu,” katanya.


Spekulasi Senator Bersatu boikot RUU larang tukar parti tak benar: Wan Junaidi

Tidak ada Ahli Dewan Negara (Senator) dari Bersatu yang akan memboikot Rang Undang-Undang (RUU) Perlembagaan (Pindaan) (No 3) berkaitan larangan ahli Dewan Rakyat bertukar parti esok, kata Datuk Seri Wan Junaidi Tuanku Jaafar.

Menteri di Jabatan Perdana Menteri (Parlimen dan Undang-Undang) menafikan spekulasi tersebut yang disifatkan sengaja direka pihak tertentu yang mahu melaga-lagakan antara satu sama lain dan yakin RUU tersebut akan dapat diluluskan di Dewan Negara esok.

“Saya tak dengar cerita (boikot) itu. Pegawai saya pun tiada maklumkan. Kenyataan dari (Datuk Seri) Dr Ronald Kiandee semalam sebagai Naib presiden BERSATU tidak ada ‘indication’ (petunjuk) bahawa parti itu akan tarik sokongan kepada Perdana Menteri. Salah satu dari agenda kerajaan sekarang adalah agenda (kelulusan RUU) ini.

“Agenda ini bukan untuk kerajaan yang ada sekarang saja, tapi keseluruhan politik Malaysia. Jadi untuk kebaikan bersama. Jadi, saya ingat cerita ini dibuat-buat orang. Orang mahu melaga-lagakan antara satu dengan lain.

“Perkara ini sengaja direncanakan supaya mendatangkan keadaan resah dalam kalangan kerajaan dan pihak Bersatu,” katanya dipetik laporan BH.

Sebuah portal berita sebelum ini mendakwa Senator daripada BERSATU mahu memboikot RUU berkenaan di Dewan Negara esok.

RUU berkenaan diluluskan dengan sokongan majoriti dua pertiga Ahli Parlimen pada 28 Julai lalu, dan kini dalam proses kelulusan bagi Dewan Negara sebelum proses pewartaan undang-undang dapat dilaksanakan.

Wan Junaidi berkata, RUU itu akan dibentangkan sendiri oleh Perdana Menteri, Datuk Seri Ismail Sabri Yaakob dijadual pada jam 11 pagi esok selepas selesai sesi soal jawab lisan di Dewan Negara.

“Selepas itu ia akan terbuka untuk dibahas. Pada jam 3.30 petang saya akan menggulung, iaitu dalam satu hari yang sama,” katanya.

Beliau turut berharap perjalanan pembentangan RUU itu esok akan lancar.

“Saya memang berharap perjalanan esok, tidak kisah parti mana dan siapa. Sebab ini bukan soal parti, ini soal negara. Prasarana undang-undang negara (RUU) ini sudah pun dipersetujui oleh ramai wakil rakyat.

“Sokongan diterima dari semua. Jadi, saya cukup yakin, semua (ahli Dewan Negara) akan menerima hakikat dan semangat yang sama. Harapan saya RUU ini tidak ada halangannya,” katanya.

RUU Perlembagaan (Pindaan) (No 3) 2022 berkaitan larangan ahli Parlimen bertukar parti, diluluskan selepas bacaan kali ketiga dengan sokongan majoriti melebihi dua pertiga ahli Dewan Rakyat, iaitu 209 Ahli Parlimen bersetuju, manakala 11 lagi tidak hadir.


‘PAS sudah lama amal sedekah’

PAS Perak menyifatkan kenyataan UMNO yang menyamakan budaya sedekah dengan amalan rasuah sebagai kecelaruan yang boleh membahayakan negara.

Pesuruhjayanya Razman Zakaria berkata, ini kerana budaya pemberian derma yang menjadi tuntutan agama telah dihidupkan oleh PAS sejak sekian lama.

Katanya, sebagai contoh, PAS Perak kini sedang menggerakkan usaha membangunkan kompleks sendiri di atas tanah seluas 10 ekar hasil infak dan derma yang digerakkan melalui kutipan di kawasan-kawasan PAS.

Tambah Razman lagi, semua aktiviti PAS yang dijalankan adalah hasil derma oleh ahli dan rakyat yang menyokong parti sehingga ia dikenali dengan nama ‘parti tin Milo’.

“Suka saya tegaskan bahawa budaya derma telah menjadi darah daging dan sebati dalam perjuangan ahli PAS.

“Mungkin mereka yang biasa bergelumang dengan rasuah melihat setiap pemberian itu bermaksud kepentingan diri.

“Bagi PAS dan ahlinya, setiap sumbangan derma bermatlamat akhirat dan rasuah adalah sesuatu yang keji di dalam Islam,” katanya dalam satu kenyataan semalam.

Sebelum ini, media melaporkan Presiden UMNO Datuk Seri Ahmad Zahid Hamidi menempelak kenyataan Presiden PAS, Tan Sri Abdul Hadi Awang bahawa pemberian wang tunai sewaktu kempen pilihan raya hanya ibarat sedekah kepada pengundi.

Ahmad Zahid berkata, sebagai ulama, pemimpin PAS seharusnya mempunyai integriti dan tidak boleh ‘menukar fatwa’ sesuka hati.

Semalam, Perdana Menteri Datuk Seri Anwar Ibrahim menyifatkan fahaman sesetengah pihak yang menganggap sesuatu pemberian bagi meraih undi dalam pilihan raya sebagai sedekah adalah salah dan boleh merugikan negara serta masyarakat.

Menurut Ahli Parlimen Tambun itu, perbuatan berkenaan sebenarnya adalah satu bentuk rasuah kepada pengundi.

Sabtu lalu, Abdul Hadi dilaporkan menyifatkan pemberian wang tunai sewaktu kempen pilihan raya tidak menyalahi peraturan kerana ia hanya sedekah kepada pengundi oleh orang awam.

Kenyataan itu dibuat sebagai mengulas tindakan UMNO Terengganu yang memfailkan petisyen bagi kerusi Parlimen Marang, Kuala Terengganu dan Kemaman dengan alasan wujud rasuah kepada pengundi di ketiga-tiga kerusi terbabit ketika kempen Pilihan Raya Umum ke-15, lapor Astro Awani. – WartaRakyat


Ramadan 2021 penuh dugaan, umat Islam Malaysia tetap sabar diuji

Ramadan tahun ini penuh cabaran dan dugaan dihadapi umat Islam yang menunaikan ibadah berpuasa. Provokasi terhadap agama Islam dan sikap tidak sensitif segelintir kecil penganut bukan Islam mencalarkan imej kepelbagaian masyarakat majmuk di Malaysia.

Awal Ramadan, insiden dua pengawal peribadi dipukul majikan berbangsa Cina hanya kerana berpuasa menggemparkan negara.

Dua pengawal peribadi dibelasah majikan hanya kerana berpuasa.

Insiden tersebut mendapat perhatian masyarakat khususnya umat Islam yang sedang menyambut ketibaan Ramadan, walaupun tertuduh sudah dihadapkan ke muka pengadilan tetapi luka di hati masih dirasai.

Tergamak seorang warganegara Malaysia yang sepatutnya memahami makna hidup dalam masyarakat majmuk memperlakukan dua pekerjanya seperti binatang dengan dipukul seolah tidak ada harga diri.

Mujur tindakan pantas segera diambil, syabas pihak berkuasa atas tindakan segera.

Selepas tular insiden dua pengawal peribadi dipukul, timbul pula iklan judi atas talian GDBET333 yang seakan mengajak umat Islam yang mahu pulang ke kampung bagi menyambut hari raya mendapatkan khidmat perjudian mereka bagi meraih wang berganda.

Iklan GDBET333 yang mencemarkan kesucian Ramadan dan sambutan Aidilfitri apabila mengajak orang ramai berjudi untuk mendapatkan wang berhari raya.

Sekali lagi umat Islam diuji ketika sedang berpuasa. Kita dihina dengan dianggap sanggup mengejar wang ringgit sehingga terlupa hukum halal haram. Lebih malang lagi, pelakon dalam video tersebut adalah mereka yang beragama Islam.

Jangan lah kekangan kewangan dijadikan alasan hingga sanggup menggadaikan maruah agama sendiri dan menghina agama kita sendiri.

Belum reda dua provokasi ini, sekali lagi umat Islam diuji apabila tular pula lukisan mural tidak senonoh di dinding Balai Seni Kuala Selangor dalam media sosial kerana memaparkan gambar tiga gadis berbogel.

Lukisan mural tiga gadis bogel dilukis pada dinding Balai Seni Sasaran Kuala Selangor mencetuskan kemarahan umat Islam.

Lebih malang lagi, kelulusan diberikan kepada pelukis mural tersebut oleh Majlis Daerah Kuala Selangor dan mengakui tidak mengetahui berhubung bentuk atau jenis mural yang akan dilukis.

Jelas pelukis mural tersebut tidak sensitif sama sekali walhal diketahui ketika itu umat Islam sedang berpuasa dalam bulan yang dianggap suci buat penganutnya.

Tidak boleh kah lukisan tersebut ditunda ke suatu tarikh lain dan mengapa perlu tergesa-gesa mahu disiapkan sehingga menimbulkan prasangka cubaan provokasi semasa bulan Ramadan?

Terbaharu, tular pula di Pulau Pinang satu binaan replika lembu memakai songkok dan kain samping di Bulatan Jalan Air Itam yang mengundang kemarahan umat Islam sekali lagi.

Binaan patung menyerupai lembu di Bulatan Bukit Bendera, Jalan Ayer Itam, Pulau Pinang, yang dipakaikan songkok, kain samping dan digantungkan replika ketupat di lehernya seakan-akan untuk menyambut Aidilfitri.

Walaupun permohonan maaf sudah dibuat oleh Ahli Dewan Undangan Negeri (ADUN) Air Itam, Joseph Ng Soon Siang, persoalannya mengapa setahap itu kebodohan seorang pemimpin parti politik yang tidak tahu mengenai sensitiviti umat Islam di Malaysia?

Ujian bertubi-tubi ini disambut dengan penuh kesabaran umat Islam. Orang Islam sememangnya diajar bersabar dan tabah dalam menunaikan ibadah puasa dan jangan lah kita mudah terjentik dengan provokasi yang hanya akan menambah huru-hara negara.

Walaupun kita akan menyambut Aidilfitri, esok, dalam suasana perintah kawalan pergerakan (PKP) 3.0 dilaksanakan adalah sewajarnya kita bersabar dan patuh dengan prosedur operasi standard (SOP) yang sudah digariskan kerajaan.

Pelaksanaan perintah kawalan pergerakan (PKP) 3.0 diumumkan bermula 12 Mei hingga 6 Jun.

Tidak perlu lah kita menunding jari menyalahkan sebelah pihak semata-mata yang dipengaruhi dengan hasutan berbaur politik, niat kerajaan untuk menyelamatkan nyawa rakyat perlu kita hargai pada ketika penularan Covid-19 semakin mengganas.

Keadaan aman negara perlu disyukuri rakyat. Bersyukur lah pada ketika saudara seagama kita di bumi Palestin dihujani peluru dan roket, kita di sini masih dapat menyambut Aidilfitri dengan tenang. Berdoa lah juga agar keamanan di bumi Palestin dikembalikan.

Kasihani lah juga petugas barisan hadapan kita yang sedang bertungkus-lumus melawan Covid-19. Mereka juga seperti kita yang mahu berhari raya bersama keluarga namun demi tugas sanggup berkorban untuk negara.

Para petugas kesihatan merawat seorang pesakit sedang bertarung nyawa berdepan serangan Covid-19

Esok, bersyukur lah dapat memakai baju baharu menyambut Aidilfitri tetapi bagi petugas barisan hadapan mereka akan tetap menyarung seragam untuk menyambung tugas di tempat kerja sama ada di hospital, pusat kuarantin mahu pun di sekatan jalan raya.

Jika kita merungut tidak dapat balik kampung atau menziarahi sanak saudara, petugas barisan hadapan kita pula terpaksa meninggalkan anak, suami dan isteri demi tugas mereka kepada negara pada awal pagi Hari Raya Puasa nanti.

Sama-sama lah kita meringankan beban mereka. Jangan lah kita menjadi penyumbang kes jangkitan baharu dan menangis kering air mata kehilangan insan tercinta.


Wanita wajib buat catatan haid, nifas secara terperinci

1. Ramai tidak ambil berat tentang catatan terperinci setiap kali keluar darah sama ada darah haid atau nifas.

2. Catatan terperinci maksudnya bagi setiap tarikh keluar darah, mesti catat warnanya, pekat atau cair, berbau atau tidak dan lain-lain catatan seperti banyak ke sedikit.

Juga perlu catat pada hari pertama keluar darah, pukul berapa mula keluar kerana ini penting untuk kira secara tepat bila berakhir tempoh maksimum haid (15 hari 15 malam) dan juga pada tarikh mula suci, catat pukul berapa mula suci. Ini penting untuk kira secara tepat minimum suci (15 hari 15 malam).

Sediakan buku khas (hard copy) atau fail khas dalam komputer. Terserah cara masing-masing. Lebih kurang perlu ada 5-6 kolum untuk item-item yang saya sebut termasuk kolum catatan.

3. Kenapa kena catat secara terperinci? Sebab bila berlaku istihadhah, memang saya akan minta semua maklumat berkenaan. Dan saya atau mana-mana asatizah tidak boleh membagi jawapan dengan tepat jika tidak diberi maklumat tersebut.

Ingat! Bila berlaku istihadhah, bukan kita putuskan 15 hari pertama haid dan 15 hari berikutnya istihadhah. Ini satu silap faham yang sudah sekian lama bertapak dalam diri ramai orang termasuk asatizah sendiri.

Penentuan mana satu darah haid (jika bab haid) atau nifas (jika bab nifas) dan mana satu darah istihadhah, ada kaedahnya yang khusus, dan istihadhah ada tujuh jenis.

Maklumat terperinci diperlukan bagi menentukan kaedah mana satu yang nak diaplikasi dalam menentukan mana satu darah haid dan mana satu darah istihadhah.

4. Jika nak saya bantu, bagi maklumat terperinci. Sebab ada juga bila saya minta maklumat terperinci, terus senyap. Maaf sangat-sangat, saya tak boleh nak bantu jika sekadar bagi tarikh semata-mata.

Saya kata wajib catat sebab ia melibatkan ibadah solat dan puasa. Salah dalam tentukan mana satu haid dan mana satu istihadhah akan melibatkan juga sah atau tidak sah ibadah kita.

Belajar bab darah ni fardhu ain bagi setiap muslimat dan bukannya fardhu kifayah. Berdosa jika tak belajar.

Semoga semua boleh memahami bahawa saya dan asatizah lain kadang-kadang bersengkang mata hendak menyelesaikan masalah istihadhah pihak yang bertanya terutama jika kesnya kes yang rumit.

Ustazah Dr Shamsiah Mohamad


Kajian CDC AS persoal tahap jangkitan varian Delta

Para saintis dari Pusat Kawalan dan Pencegahan Penyakit (CDC) pada Jumaat (22 Oktober) membangkitkan persoalan sama ada varian Delta menyebabkan jangkitan lebih teruk – setelah mendapati tiada perbezaan ketara di antara pesakit yang dimasukkan ke hospital ketika gelombang Delta, dan sebelumnya.

Tetapi kajian yang lebih meluas dan terperinci dari sejumlah negara lain mendapati individu yang dijangkiti varian Delta jauh lebih cenderung untuk dimasukkan ke hospital – satu trend yang tidak dapat dinyatakan oleh kajian CDC kerana keterbatasan data.

CDC juga berkata kadar pesakit yang lebih tua dan dimasukkan ke hospital serta memerlukan rawatan rapi atau meninggal dunia menunjukkan beberapa tanda peningkatan semasa gelombang Delta.

Tahap jangkitan varian Delta yang lebih tinggi menjadikannya cabaran yang jauh lebih besar berbanding versi virus sebelumnya, tetapi persoalan sama ada ia juga menyebabkan penyakit yang lebih serius telah muncul ketika varian itu menular di seluruh dunia.

Varian Alpha, versi terdahulu yang pertama kali dikesan di Britain, dikaitkan dengan risiko kematian yang lebih tinggi, walaupun para saintis juga telah berusaha untuk memahami apakah faktor selain varian tersebut turut memainkan peranan.

Kajian di England, Scotland, Kanada dan Singapura menunjukkan bahawa varian Delta dikaitkan dengan jangkitan lebih teruk – penemuan yang dikatakan oleh para saintis, peningkatan risiko varian itu di daerah di mana penduduknya tidak divaksinasi akan memberi beban lebih besar kepada sistem kesihatan.

Tidak seperti kajian CDC, kajian tersebut menggunakan penjujukan genom, yang membolehkan para penyelidik membezakan jangkitan varian Delta dan untuk mengesan pesakit sebelum mereka dimasukkan ke hospital.

Tanpa akses kepada data penjujukan, penyelidik CDC tidak dapat menentukan varian mana pesakit mungkin telah dijangkiti. Ia juga memeriksa pesakit yang telah dimasukkan ke hospital, menjadikannya mustahil untuk menentukan sama ada mereka pada mulanya berisiko tinggi memerlukan rawatan hospital.

Kajian yang dikeluarkan pada Jumaat, memeriksa sekitar 7,600 pesakit Covid-19 di hospital, membandingkan Julai dan Ogos – ketika Delta mendominasi penularan – dengan bulan-bulan awal tahun ini, dan tidak menemukan perubahan yang signifikan dalam kalangan pesakit yang dirawat di hospital.

Kajian itu mengatakan bahawa pesakitberusia 50 tahun ke atas yang dirawat di hospital, meninggal atau dimasukkan ke unit rawatan rapi (ICU) ‘umumnya terus meningkat dalam tempoh penularan varian Delta’, walaupun perbezaannya tidak signifikan secara statistik dan memerlukan kajian lebih lanjut.

Dalam kajian itu, kira-kira 70 peratus pesakit Covid-19 tidak divaksinasi.

Para penyelidik berkata penemuan itu sepadan dengan kajian CDC lain – menggunakan kaedah serupa – yang menunjukkan tiada perbezaan ketara terhadap individu muda yang dimasukkan ke hospital sebelum dan semasa lonjakan varian Delta.

Bagaimanapun, saintis bebas mempersoalkan kebolehpercayaan kajian CDC itu.

Dr David Fisman, seorang penyelidik kesihatan awam di Universiti Toronto, menjalankan kajian yang lebih luas dan mendapati individu dijangkiti varian Delta berisiko dua kali lebih besar untuk dimasukkan ke hospital kerana tidak diberi perhatian.

Beliau berkata analisis seperti itu perlu dikendalikan dengan pelbagai faktor yang mempengaruhi pesakit Covid-19 dan ketersediaan vaksin, ujian dan rawatan semuanya telah berubah selama wabak itu.

“Oleh kerana ini adalah CDC AS, saya sangat terkejut dengan ukuran sampel yang kecil bagi individu yang mempunyai maklumat klinikal lebih terperinci, serta penggunaan kaedah statistik asas seperti itu untuk menangani data ini,” katanya.

Kajian Fisman, berdasarkan 200,000 kes dan diterbitkan bulan ini, juga menunjukkan peningkatan risiko kemasukan ke ICU dan kematian dalam kalangan mereka yang dijangkiti dengan varian Delta, setelah mengambil kira usia, jantina, status vaksinasi dan faktor lain.

Kira-kira 70 peratus individu yang dijangkiti varian Delta dalam kajian itu tidak divaksinasi, dan 28 peratus telah divaksinasi sebahagiannya.

Individu yang diberi vaksin sepenuhnya mendapat perlindungan daripada dijangkiti Covid-19. – NYTimes


Bekas ADUN DAP umum keluar parti, sedia lawan ‘maharaja’

Penyandang kerusi Dewan Undangan Negeri (DUN) Bagan Dalam, Satees Muniandy mengumumkan keluar DAP dan mengesahkan akan bertanding atas tiket Bebas bagi mempertahankan kerusi DUN tersebut pada Pilihan Raya Negeri (PRN) Pulau Pinang, 12 Ogos ini.

Satees sebelum ini mengkritik pemimpin atasan DAP dengan memberi label ‘maharaja’ dan mendakwa parti itu dipimpin secara autokratik oleh kumpulan tertentu, ia selepas berlaku penyingkiran besar-besaran calon pada PRN Pulau Pinang kali ini.

Bagaimanapun, beliau yang juga Ketua Cawangan DAP Ujung Batu berikrar akan menyokong Ketua Menteri Chow Kon Yeow untuk terus menerajui Pulau Pinang, menurut laporan Bernama.

Pada masa sama beliau menegaskan tidak akan memberi sokongan kepada Perikatan Nasional (PN) sekiranya diberi mandat buat kali kedua menjadi ADUN kawasan berkenaan.

“Saya telah menghantar surat kepada Setiausaha Agung parti Anthony Loke pagi ini dan telah memaklumkan kepada Chow mengenai keputusan yang paling sukar, selepas 15 tahun berkhidmat dalam parti,” katanya pada sidang media di Pejabat Khidmat ADUN Bagan Dalam hari ini.

Satees antara beberapa penyandang dan Ahli Majlis Mesyuarat Negeri (Exco) yang tidak tersenarai sebagai calon pada PRN kali ini selain Exco Alam Sekitar dan Kebajikan Masyarakat Phee Boon Poh, Exco Pembangunan Sosial dan Hal Ehwal Bukan Islam Chong Eng, Exco Belia dan Sukan Soon Lip Chee, Exco Pelancongan dan Industri Kreatif Yeoh Soon Hin dan Timbalan Ketua Menteri II yang juga Exco Pembangunan Modal Insan, Pendidikan, Sains dan Teknologi P Ramasamy.

Satees, 38, berkata beliau akan bekerjasama mewujudkan blok calon Bebas bersama bekas Ketua Cawangan DAP Kampung Jawa Autocity David Marshel yang turut mengumumkan keluar parti dan mengesahkan akan bertanding sebagai calon Bebas bagi DUN Perai, semalam.


Ketua Wanita: Noraini sedia lawan Shahrizat, serah kertas pencalonan

Penyandang kerusi Ketua Wanita UMNO, Datuk Seri Noraini Ahmad tidak mudah mengalah, sebaliknya akan mempertahankan jawatannya, sekali gus memberi tentangan kepada pencabarnya Tan Sri Shahrizat Abdul Jalil dalam pemilihan parti yang sedang berlangsung sehingga bulan depan.

Noraini, Ahli Parlimen Parit Sulong, yang juga bekas Menteri Pengajian Tinggi memfailkan kertas pencalonannya di ibu pejabat parti di Pusat Dagangan Dunia Kuala Lumpur pada kira-kira jam 10 pagi tadi (Jumaat, 24 Februari 2023).

Noraini berkata ia bukan kes menentang mentornya Shahrizat, satu-satunya pesaing untuk jawatan itu, tetapi lebih kepada “pertandingan mesra ibu-anak perempuan”.

“Saya mungkin tidak lantang tetapi saya telah membuktikan saya (boleh membuat) keputusan yang penting.

“UMNO bukan parti politik semata-mata… ia adalah kuasa yang diawasi oleh semua orang di negara ini, bukan sahaja oleh ahlinya.

“Semua orang melihat pemilihan UMNO sebagai kepentingan parti dalam landskap politik negara.

“Siapa yang kita pilih untuk memimpin parti itu penting. Marilah kita bijak memilih,” kata Noraini menurut laporan The Star.

Dalam apa yang dilihat sebagai pemilihan parti paling hambar setelah UMNO kalah teruk pada Pilihan Raya Umum Ke-15 (PRU-14) lalu, Noraini akan berdepan dengan Shahrizat – pemimpin yang memilihnya untuk jawatan itu pada 2018.

Shahrizat, bekas Ketua Wanita UMNO dan menteri, meletak jawatan selepas PRU-14 dan cuba untuk membuat kemunculan semula dalam arena politik tanah air.

Untuk rekod, tempoh penamaan calon bagi pemilihan kali ini ditutup pada 26 Februari.

UMNO kini sedang dalam proses pemilihan untuk 191 bahagian dan 22,000 cawangannya, termasuk bahagian yang digantung.

Penyandang jawatan baharu parti itu akan dipilih dari 1 Februari hingga 18 Mac, tetapi dua jawatan tertinggi presiden dan timbalan presiden tidak akan dipertandingkan kali ini.

Pada Mei tahun lepas, UMNO meminda perlembagaannya bagi membolehkan pemilihan parti diadakan dalam tempoh enam bulan selepas berakhirnya PRU-15.

UMNO telah menangguhkan pemilihan parti selama 18 bulan selepas penggal 2018/2021 berakhir pada 30 Jun 2021, yang bermakna pemilihan bagi penggal 2021/2023 sepatutnya diadakan sebelum 30 Disember tahun lepas.

Bagaimanapun, pengundian telah ditangguhkan.


Isu etika hakim: Bersih, GBM kata SPRM hina kebebasan kehakiman

“Campur tangan SPRM (Suruhanjaya Pencegahan Rasuah Malaysia) dalam urusan pengurusan perbicaraan kehakiman dan etika kehakiman menunjukkan keangkuhan, kebiadapan dan penghinaan kepada kebebasan badan kehakiman.”

Demikian ditegaskan Gabungan Pilihan Raya Bersih dan Adil (Bersih) dan Gabungan Bertindak Malaysia (GBM) yang mengulas rumusan SPRM yang menyiasat Hakim Mahkamah Rayuan, Datuk Mohd Nazlan Mohd Ghazali.

Terdahulu, SPRM dalam surat yang bocor, mendakwa Mohd Nazlan melanggar Kod Etika Hakim dan mempunyai konflik kepentingan ketika mengetuai kes SRC International Sdn Bhd melibatkan bekas Perdana Menteri, Datuk Seri Najib Razak.

Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, turut mengesahkan perkara itu ketika menjawab surat kepada peguam bela Najib.

Sehubungan itu, Bersih dan GBM menggesa SPRM melakukan reformasi struktur atas tindakan terhadap sistem kehakiman Malaysia.

Kedua-dua pertubuhan itu dalam satu kenyataan bersama hari ini (11 April 2023) turut mengutuk kempen yang direka sekutu Najib, baru-baru ini untuk mencemarkan nama baik Mohd Nazlan.

Mohd Nazlan ialah hakim yang mendengar kes SRC International Sdn Bhd dan menjatuhkan hukuman penjara 12 tahun serta denda RM210 juta terhadap Najib. Keputusan beliau turut disokong 12 hakim Mahkamah Tinggi, Mahkamah Rayuan dan Mahkamah Persekutuan.

Kedua-dua pertubuhan bukan kerajaan itu berkata kempen terbabit nampaknya direka untuk menjatuhkan kredibiliti pentadbiran keadilan dan mencemarkan nama baik badan kehakiman Malaysia.

“Bersih dan GBM percaya kempen fitnah yang telah dilancarkan terhadap Hakim Nazlan dan sistem kehakiman Malaysia oleh peguam dan sekutunya (Najib) bertujuan menjamin dan mewajarkan Najib mendapat pengampunan diraja sekali gus dibebaskan dari penjara.

“Kami dengan rendah diri memohon kepada Duli Yang Maha Mulia Yang di-Pertuan Agong dan semua rakyat Malaysia untuk menolak percubaan daripada penjenayah yang disabitkan dan rakan-rakannya untuk menjatuhkan pentadbiran keadilan serta mencemarkan nama baik badan kehakiman,” kata mereka.

Kedua-dua pertubuhan itu juga menegaskan bahawa Ketua Hakim Negara perlu diberikan ruang untuk menentukan sebarang tindakan yang bersesuaian secara bebas berdasarkan maklumat yang dirujuk kepada beliau.

“Adalah sangat jelas daripada episod ini bahawa SPRM memerlukan reformasi struktur yang mendalam untuk membebaskannya daripada pengaruh eksekutif dan tidak dijadikan senjata untuk kepentingan politik.

“Sebarang siasatan terhadap tindakan SPRM yang dinilai sebagai niat jahat terhadap Mahkamah Persekutuan dan masa ‘meragukan’ untuk menguar-uarkan siasatan mereka sebelum rayuan akhir SRC Najib di mahkamah tertinggi tahun lepas, perlu dimulakan oleh Jawatankuasa Pilihan Khas Parlimen,” kata kenyataan yang turut disiarkan dalam Facebook Bersih.

Menurut pertubuhan itu, protokol muktamad mengendalikan penyiasatan terhadap anggota badan kehakiman telah ditetapkan oleh Mahkamah Persekutuan pada 24 Februari 2023, yang memperuntukkan bahawa:

Mahkamah Persekutuan telah menyatakan dengan jelas bahawa “perlu diingat bahawa aduan hanyalah itu – aduan. Ianya boleh menjadi benar sepenuhnya atau semata-mata palsu dan dirancang untuk merosakkan kredibiliti atau reputasi Hakim…Fakta seorang Hakim dituduh melakukan jenayah sudah cukup untuk menjejaskan reputasinya dan reputasi Badan Kehakiman keseluruhannya.”

“Bersih dan GBM maklum daripada fakta yang tersedia kepada orang awam, adalah jelas bahawa tiga daripada empat ketentuan oleh Mahkamah Persekutuan telah dilanggar oleh SPRM dan Kerajaan.

“Siasatan terhadap Hakim Nazlan telah dilaksanakan tanpa merujuk kepada Ketua Hakim Negara dan fakta penyiasatan telah diuar-uarkan tanpa mendapat persetujuan beliau. Hal ini telah dipegang oleh Mahkamah Persekutuan sebagai “petunjuk yang kuat menunjukkan kekurangan niat baik dalam siasatan jenayah’.

“Kini, kandungan penemuan siasatan SPRM juga telah diuar-uarkan kepada orang ramai oleh Menteri,” katanya merujuk kepada Azalina.

Bersih, GBM kutuk kempen sekutu Najib cemar imej kehakiman


BN teruskan projek Jana Wibawa, kenapa Bersatu sahaja disiasat?

Ketua Penerangan Perikatan Nasional (PN), Datuk Seri Mohamed Azmin Ali mempersoalkan kenapa hanya pemimpin Bersatu sahaja disiasat, sedangkan projek Jana Wibawa – yang menjadi fokus siasatan Suruhanjaya Pencegahan Rasuah Malaysia (SPRM) – turut diteruskan ketika Barisan Nasional (BN) mengetuai kerajaan.

Bekas Menteri Kanan Ekonomi itu menegaskan bahawa projek berkenaan diteruskan Kerajaan Persekutuan selepas Tan Sri Muhyiddin Yassin meletak jawatan Perdana Menteri, walaupun Ahli Parlimen Pagoh itu yang memulakan Jana Wibawa.

Malah, katanya banyak kelulusan projek diberikan ketika BN mengetuai kerajaan.

“Kenapa hanya pemimpin Bersatu yang menjadi sasaran siasatan dan pendakwaan sedangkan pemimpin BN dikecualikan?

“Ini jelas menunjukkan terdapat cubaan di peringkat kepimpinan tertinggi kerajaan PH-BN menggunakan institusi kerajaan untuk melakukan pendakwaan terpilih dalam siri buruan politik mereka yang gopoh dan tidak cermat.

“Perbicaraan kes-kes ini tidak mungkin berlaku sebelum enam Pilihan Raya Negeri (PRN) yang akan datang. Maka, siri pendakwaan ini dibuat hanya untuk tujuan pembunuhan karekter pemimpin Bersatu dan PN menjelang PRN yang akan datang, tanpa mengambil kira sama ada pertuduhan tersebut mempunyai asas yang kukuh atau tidak,” katanya dalam kenyataan hari ini (28 Februari 2023).

Azmin yang juga Ahli Majlis Pimpinan Tertinggi (MPT) Bersatu berkata inilah konspirasi jahat kerajaan PH-BN untuk menyelamatkan kedudukan mereka yang semakin tidak popular pada mata rakyat sepertimana yang ditunjukkan dalam kajian sentimen awam yang terbaharu.

Katanya menurut kajian yang dilakukan oleh firma 02 Malaysia dengan kerjasama lima media arus perdana, tidak ada seorang pun menteri kerajaan PH-BN, termasuk Perdana Menteri, yang mendapat skor kepuasan hati rakyat melebihi 50 peratus.

“Rakyat juga memberikan skor yang amat rendah terhadap keupayaan kerajaan PH-BN dalam mengurus pertumbuhan ekonomi (27%), kecukupan bekalan makanan (26%), kebajikan dan kesihatan rakyat (25%), ketahanan ekonomi isirumah, kemiskinan dan kos sara hidup (21%).

“Ini adalah data-data empirikal yang menunjukkan kerajaan PH-BN mendapat markah gagal daripada rakyat setelah baru 100 hari memerintah.

“Dalam keadaan ini, apakah tidak berasas bagi saya untuk mengatakan bahawa tindakan yang dibuat ke atas BERSATU dan PN adalah satu bentuk penindasan politik?

Mengulas surat tuntutan (LOD) yang dikatakan dikeluarkan BN terhadap beliau dan Muhyiddin, Azmin berkata Datuk Seri Ahmad Zahid Hamidi dan pemimpin-pemimpin BN yang memegang kuasa kini menggunakan kedudukan mereka untuk menakut-nakutkan pihak pembangkang dengan tindakan pendakwaan jenayah dan undang-undang.

“Pengarah Komunikasi BN telah mengeluarkan satu kenyataan media tentang Surat Tuntutan yang dikatakan telah dikeluarkan terhadap saya dan Tan Sri Muhyiddin Yassin.

“Surat Tuntutan tersebut kononnya menafikan peranan UMNO dan BN yang dipercayai mengakibatkan beberapa siri pendakwaan mahkamah terhadap pemimpin Bersatu dan ahli perniagaan yang ditohmah mempunyai kaitan dengan Bersatu dan PN

“Sebenarnya, kenyataan pemimpin Bersatu dan PN berkenaan perkara ini adalah fakta yang telahpun dinyatakan dalam laporan polis yang dibuat oleh wakil ARMADA Bersatu pada 15 Februari 2023 berkenaan konspirasi untuk melumpuhkan Bersatu dan PN melalui satu fitnah dan tohmahan palsu.

Inilah faktanya:

Azmin berkata pertuduhan tersebut dengan jelas menunjukkan terdapat konspirasi fitnah palsu terhadap Bersatu dan PN yang disusun secara tidak cermat, sedangkan Muhyiddin menjadi Perdana Menteri dari 1 Mac 2020 dan meletak jawatan pada 16 Ogos 2021.

“Pertuduhan pertama terhadap Datuk Wan Saiful Wan Jan menunjukkan kononnya kesalahan dilakukan pada bulan April 2022. Pada masa itu, Perdana Menteri adalah Datuk Seri Ismail Sabri Yaakob, Naib Presiden UMNO, bukan Tan Sri Muhyiddin Yassin.

“Pertuduhan kedua menunjukkan kononnya kesalahan dilakukan di antara Julai 2022 dan September 2022. Pada masa itu pun Tan Sri Muhyiddin Yassin bukan lagi Perdana Menteri. Sudah setahun Tan Sri Muhyiddin Yassin meletak jawatan dan kerajaan diterajui oleh Perdana Menteri dari UMNO.

“Waktu kesalahan yang dinyatakan semuanya bukan pada zaman PN menjadi kerajaan. Kertas pertuduhan pun tiada menyebut Bersatu atau PN,” katanya.


‘ACP Datuk Mohd Fazley’ lesap bersama RM140,679

Seorang ahli perniagaan dari Machang mengalami kerugian sebanyak RM140,679, selain turut mengakibatkan kerugian pada ibunya, selepas diperdaya sindiket Macau Scam.

Ketua Polis Kelantan Datuk Shafien Mamat berkata lelaki berusia lingkungan 20-an itu telah menerima panggilan telefon melibatkan beberapa orang suspek yang menyamar sebagai pegawai Telekom Malaysia (TM) serta pegawai polis berpangkat sarjan dan inspektor pada 11 Februari lalu.

Beliau berkata suspek mendakwa identiti mangsa digunakan untuk mendaftar talian membabitkan kes jenayah siber dan mangsa dikatakan turut terlibat dalam kes pengubahan wang haram melibatkan satu sindiket pelaburan, lapor Bernama.

“Mangsa yang menafikan penglibatannya telah dinasihatkan untuk meminta bantuan suspek berikutnya bernama ‘ACP Datuk Mohd Fazley’ yang berjanji akan membantu mangsa, selain turut diarahkan untuk menyerahkan maklumat perbankan internet iaitu nama pengguna dan kata laluan, serta nombor kad ATM dan nombor TAC akaun bank miliknya,” katanya dalam kenyataan media, hari ini.

Shafien berkata ahli perniagaan itu turut diminta untuk memberi maklumat akaun bank ibunya atas alasan bagi mengesahkan sama ada ibunya turut terlibat dengan kes-kes berkenaan.

Beliau berkata lelaki tersebut mendapati sebanyak 15 transaksi berjumlah RM140,679 telah dilakukan dari akaun bank miliknya serta hampir RM100,000 dari akaun bank ibunya, bagi tempoh 11 hingga 15 Februari lepas.

“Suspek mendakwa wang tersebut dipindahkan sementara ke Bank Negara Malaysia bagi tujuan siasatan dan akan dikembalikan semula sehingga menyebabkan mangsa berasa curiga apabila suspek telah menasihatkannya untuk membuat pinjaman bank,” katanya.

Menurut Shafien mangsa telah membuat laporan polis pada 15 Februari lepas dan kes disiasat di bawah Seksyen 420 Kanun Keseksaan.

“Saya ingin ingatkan kepada semua lapisan masyarakat supaya lebih berwaspada dengan sindiket Macau Scam yang sentiasa menukar watak antaranya menyamar sebagai pegawai dari bank, Lembaga Hasil Dalam Negeri (LHDN) dan mahkamah,” katanya.


Undang-undang antilompat Pulau Pinang sah: Mahkamah Persekutuan

Panel tujuh hakim Mahkamah Persekutuan hari ini memutuskan bahawa peruntukan di bawah enakmen antilompat Pulau Pinang adalah sah dan berperlembagaan.

Ketua Hakim Negara Tun Tengku Maimun Tuan Mat yang mempengerusikan panel itu, berkata Perkara 14A Perlembagaan Negeri Pulau Pinang tidak terbatal kerana ia selaras dengan Perkara 10 (1) (c) Perlembagaan Persekutuan.

Perkara 14A Perlembagaan Negeri Pulau Pinang menyatakan bahawa seseorang Ahli Dewan Undangan Negeri (ADUN) hendaklah mengosongkan kerusinya jika telah dipilih sebagai calon parti politik, dia meletakkan jawatan atau dipecat daripada parti atau telah dipilih selain sebagai calon parti politik, dia menyertai parti politik.

Pada 12 April tahun ini, Pesuruhjaya Kehakiman Azizan Md Arshad membenarkan permohonan Dewan Undangan Negeri (DUN) Pulau Pinang dan Speakernya Datuk Law Choo Kiang untuk merujuk soalan kepada Mahkamah Persekutuan bagi mendengar dan memutuskan kewajaran perlembagaan negeri itu berhubung enakmen antilompat.

DUN dan speakernya mahu Mahkamah Persekutuan memutuskan persoalan sama ada Perkara 14A Perlembagaan Negeri Pulau Pinang adalah terbatal kerana ia tidak konsisten dengan Perkara 10 (1) (c) Perlembagaan Persekutuan.

Empat Adun, Zulkifli Ibrahim (Sungai Acheh), Afif Bahardin (Seberang Jaya), Khaliq Mehtab Mohd Ishaq (Bertam) dan Zolkifly Md Lazim (Telok Bahang) telah memfailkan tiga writ saman pada 2020 terhadap DUN dan speakernya untuk mencabar usul yang diperkenalkan pada Oktober 2020 supaya empat orang itu mengosongkan kerusi dan pilihan raya kecil diadakan.


Kerajaan sedia hadap kritikan media, kata Anwar

Perdana Menteri, Datuk Seri Anwar Ibrahim menyatakan kesediaan untuk menghadapi sebarang kritikan media terhadap pentadbirannya.

Beliau berkata kritikan pihak media itu tidak seharusnya mencemaskan kerajaan.

“Kerajaan membuat keputusan yang jelas bahawa media harus Malaysia harus bebas sepenuhnya. Kritikan (media) terhadap perdana menteri dan kepimpinan, boleh, diharuskan dan  (kritikan) tidak seharusnya timbulkan rasa cemas (kepada kerajaan).

“Kalau benar ada kelemahan, saya mohon maaf dan kita sedia lakukan perubahan,” katanya ketika berucap pada perasmian sambutan Majlis Kemuncak Hari Wartawan Nasional (Hawana) di Ipoh, hari ini.

Menyentuh soal mogok yang berlaku di Utusan pada 1961, Anwar berkata peristiwa itu menjadi pencetus terhadap kesedaran untuk mempertahankan kebebasan media sebagai suara yang tidak mahu dibelenggu pemerintah.

“Berlaku mogok di Utusan, satu sejarah tragis bagi wartawan, kemudian apabila wartawan cuba memberi teguran dan kritikan, akhbar The Star diharamkan.

“Pengalaman ini menunjukkan bahawa perjuangan dalam kalangan wartawan yang mampunyai idea, prinsip dan nilai tidak semestinya mudah, jadi saya dan rakan-rakan dan pimpinan kerajaan sekarang membuat keputusan yang sangat jelas bahawa media di Malaysia harus bebas sepenuhnya,” katanya.


Kes baharu di KL, Kedah, Sabah dan Johor naik mendadak

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi melonjak lagi ke paras tertinggi iaitu sebanyak 21,668 kes.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan keseluruhan kes positif sejak wabak Covid-19 melanda negara pada awal tahun lalu kepada 1,342,215 kes.

Berdasarkan data diterbitkan Kementerian Kesihatan hari ini, sembilan negeri merekodkan lonjakan mendadak dengan Kuala Lumpur mencatatkan 2,436 kes baharu berbanding 2,065 kes semalam.

Ini diikuti Kedah yang merekodkan 2,143 kes berbanding 1,534 jangkitan semalam; Sabah – 2,052 kes (1,514 semalam); Johor – 1,706 (1,693 semalam); Sarawak – 1,216 (634 semalam); Perak – 930 (828 semalam); Pahang – 629 (585 semalam); Putrajaya – 56 (41 semalam); dan Labuan – 11 (tiga kes semalam).

Pada 6 Ogos lalu negara merekodkan jumlah tertinggi sebanyak 20,889 kes.

Semalam, sebanyak 20,780 jangkitan baharu dilaporkan di seluruh negara dengan 10 negeri mencatatkan peningkatan. Pulau Pinang merekodkan jumlah lonjakan tertinggi daripada 743 kes semalam kepada 1,385 jangkitan hari ini, diikuti Johor daripada 1,344 kes semalam kepada 1,693 kes hari ini.


Russia keluarkan diplomat dari Ukraine, langkah sebelum serang

Seminggu sebelum mesyuarat diplomatik secara intensif bermula berhubung penempatan tentera Russia di sempadan Ukraine, pegawai Amerika Syarikat (AS) dan Kyiv memerhati dari jauh ketika Russia mula mengosongkan kedutaannya di ibu negara Ukraine.

Langkah itu sekali gus dilihat sebagai tindakan awal Kremlin untuk menyerang Ukraine.

Pada 5 Januari lalu, 18 individu – kebanyakannya anak dan isteri diplomat Russia – menaiki bas dan memulakan perjalanan pulang ke Moscow selama 15 jam, menurut seorang pegawai kanan keselamatan Ukraine.

Ianya akan diikuti kira-kira 30 lagi individu dalam beberapa hari akan datang, dari Kyiv dan sebuah konsulat di Lviv, di barat Ukraine.

Diplomat di dua konsulat Russia yang lain telah diberitahu supaya bersiap sedia meninggalkan Ukraine, kata pegawai keselamatan itu.

Bagaimana untuk mentafsir pemindahan itu menjadi sebahagian daripada misteri dalam meramal drama seterusnya dimainkan Presiden Russia Vladimir Putin, tatkala Turki juga memberi amaran supaya Moscow tidak menyerang Ukraine.

Mengurangkan kakitangan Kedutaan Russia mungkin sebahagian daripada propaganda, persediaan untuk menghadapi konflik yang menegangkan atau satu penipuan, kata pegawai Ukraine dan AS. Atau boleh jadi ketiga-tiganya.

Dalam beberapa hari kebelakangan ini, pemindahan secara perlahan – yang kemungkinan besar Russia tahu bahawa AS dan Ukraine sedang memerhati – telah menjadi sebahagian daripada teka-teki tentang apa yang akan berlaku seterusnya.

Pemindahan itu juga menjadi data tambahan kepada serangan siber ke atas kementerian Ukraine minggu lalu, dan laporan daripada Microsoft serta kerajaan AS bahawa virus yang jauh lebih merosakkan telah ditanam dalam rangkaian Ukraine tetapi tidak diaktifkan.

Konvoi kereta api yang sarat dengan kereta kebal, peluru berpandu dan tentera terus bergerak ke barat melalui Russia, menuju ke sempadan Ukraine.

Pemimpin autoritarian Belarus, Alexander Lukashenko pula mengumumkan peralatan dan tentera Russia mula tiba di negaranya untuk latihan ketenteraan di dua kawasan – barat Belarus berhampiran Poland dan Lithuania, dua negara Pertubuhan Perjanjian Atlantik Utara (NATO), dan sepanjang sempadan Ukraine, sekali gus membuktikan kemungkinan serangan dilakukan.

Latihan itu diberi nama yang hampir kedengaran Amerika: Allied Resolve. Tetapi pegawai di Kyiv menjangkakan ‘latihan’ di Belarus bertujuan menempatkan tentera Russia di negara itu selama-lamanya, menjadikan Ukraine terbuka untuk diserang dari utara, timur dan selatan.

“Kami akan dikepung sepenuhnya oleh pasukan yang sama,” kata pegawai kanan keselamatan Ukraine itu.

Di Washington, pegawai AS berkata mereka masih menilai bahawa Putin belum membuat keputusan untuk menyerang.

Pegawai AS menyifatkan Putin sebagai ahli taktikal daripada ahli strategi, dan mereka percaya bahawa dia sentiasa menimbang pelbagai faktor yang berbeza.

Antara yang mendapat perhatian ialah sejauh mana Putin boleh mengharungi sekatan terhadap bank dan industri Russia sekiranya menyerang Ukraine, dan sama ada tuntutannya supaya Kyiv berhenti daripada memohon menyertai NATO.

Tetapi pegawai AS berkata Putin mungkin juga telah membuat kesimpulan bahawa, dengan AS dan negara lain membekalkan senjata kepada Ukraine, tentera Russia tidak mempunyai kelebihan.

Setiausaha pertahanan Britain, Ben Wallace, semalam mengumumkan bahawa negara itu akan membekalkan senjata ringan antikereta kebal kepada Ukraine. – Agensi


Ketua Pengarah KPPA sah ditamatkan khidmat, kata Zuki

Ketua Setiausaha Negara, Tan Sri Mohd Zuki Ali mengesahkan keputusan menamatkan perkhidmatan Datuk Seri Mohd Shafiq Abdullah sebagai Ketua Pengarah Perkhidmatan Awam (KPPA) ditamatkan serta-merta semalam.

Semalam, tular dalam media sosial sepucuk surat berhubung keputusan penamatan khidmat pegawai kanan kerajaan itu selepas beberapa minggu kerajaan baharu Pakatan Harapan (PH)-Barisan Nasional (BN) dibentuk.

Zuki dalam satu kenyataan hari ini berkata penamatan itu selaras dengan peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993].

Beliau berkata Mohd Shafiq dibersarakan mengikut subseksyen 10(5)(d) Akta Pencen 1980 [AKTA 227] yang membolehkan beliau menikmati semua faedah persaraan yang layak baginya.

“Keputusan ini diambil setelah melalui semua prosedur bagi Penamatan Demi Kepentingan Awam (PDKA) dan telah diteliti keteraturannya oleh Jabatan Peguam Negara.

“Saya bagi pihak kerajaan merakamkan setinggi-tinggi penghargaan dan terima kasih kepada YBhg. Dato’ Sri Mohd Shafiq bin Abdullah atas jasa dan khidmat bakti beliau kepada negara sebagai penjawat awam.

“Saya menyeru kepada semua penjawat awam untuk terus memberikan komitmen dan dedikasi dalam menjalankan tugas yang diamanahkan demi negara yang kita cintai,” katanya dalam kenyataan itu.


Ketahanan, kemampuan PMKS Bumiputera dipertingkat: Muhyiddin

Daya tahan dan kemampuan perniagaan Bumiputera akan dipertingkat untuk mencapai sasaran 15 peratus keluaran dalam negara kasar (KDNK) bagi perusahaan mikro, kecil dan sederhana (PMKS) bumiputera pada 2025, katan Pengerusi Majlis Pemulihan Negara, Tan Sri Muhyiddin Yassin.

Beliau berkata ini berikutan kumpulan itu turut memainkan peranan penting memandangkan satu daripada sembilan fokus utama kerajaan dalam memacu pertumbuhan ekonomi di bawah Rancangan Malaysia Ke-12 (RMK12) adalah agenda memperkasa Bumiputera.

”Pencapaian ini akan disokong melalui penyediaan pembiayaan dan pelaksanaan program baharu termasuk memastikan penyertaan lebih ramai usahawan bumiputera menceburi bidang ekonomi digital.

”Untuk itu saya harap usahawan bumiputera dapat terus menyerlahkan potensi masing-masing tidak kira dalam apa juga bidang perniagaan yang diceburi,” katanya merasmikan Seminar Pendigitalan Perniagaan di Melaka, hari ini.

Memetik Bernama Muhyiddin turut menyeru usahawan Bumiputera untuk memanfaatkan peluang dan sumber yang ada bagi mengharumkan nama Malaysia bukan sahaja di pasaran tempatan, malah di peringkat antarabangsa melalui pengeksportan produk.

Beliau berkata kerjasama dan jaringan perniagaan perlu diperkukuh dalam kalangan peniaga tempatan dan Bumiputera bagi mewujudkan komuniti perniagaan yang berdaya saing dan saling melengkapi antara satu sama lain.

”Saya percaya berkat kesungguhan dan komitmen semua pihak, usahawan tempatan khususnya Bumiputera mampu berdiri sama tinggi, duduk sama rendah dengan usahawan negara maju,” katanya.


KKM terima 23,163 aduan kesan sampingan vaksin

Kementerian Kesihatan (KKM) setakat kelmarin sudah menerima 23,163 laporan kes kesan sampingan susulan imunisasi (AEFI) vaksin Covid-19 yang diberikan kepada orang ramai.

Timbalan Menteri Kesihatan II Datuk Aaron Ago Dagang berkata, daripada jumlah itu, sebanyak 535 laporan membabitkan kes serius termasuk kematian dalam kalangan penerima vaksin sepanjang tempoh itu.

“Tiada kes kematian dapat dikaitkan secara langsung dengan vaksin Covid-19 yang diberikan sepanjang tempoh pelaksanaan Program Imunisasi Covid-19 Kebangsaan (PICK) yang bermula sejak 24 Februari lalu.

“Perkara ini disahkan melalui penilaian kasualti hasil bedah siasat kes kematian dalam kalangan penerima vaksin dalam tempoh sama.

“Semua kes yang dikategorikan sebagai serius termasuk kes kematian akan disiasat dengan menyeluruh dan terperinci oleh fasiliti kesihatan yang berkenaan,” katanya di Dewan Rakyat hari ini.

Untuk rekod, sebanyak 51,842,386 dos vaksin Covid-19 sudah diberikan kepada rakyat negara ini.

Aaron Ago menjelaskan laporan penyiasatan diserahkan kepada Jawatankuasa Farmakovigilans Khas Vaksin Covid-19 (JFK) untuk penilaian kasualti atau hubung kait antara kesan sampingan dan vaksin.

Katanya, sepanjang tempoh yang sama sistem pelaporanAEFI dan Agensi Regulatori Farmasi Negara (NPRA) mendapati 93.3 peratus kes yang dialporkan membabitkan kes kesan sampingan ringan dan sederhana seperti sakit di tempat suntikan, demam, pening dan keletihan.

“Daripada jumlah ini, hanya 1,549 laporan dikategorikan sebagai serius iaitu bersamaan 0.03 laporan bagi setiap 1,000 dos yang diberikan, dan mereka ini dimasukkan ke hospital untuk pemantauan dan rawatan lanjut beberapa hari,” katanya.


Pemilihan PKR: Ada kewajaran audit forensik dibuat, kata Pengerusi JPP

Jawatankuasa Pemilihan Parti (JPP) PKR berpendapat ada kewajaran untuk melakukan audit forensik ke atas undian dalam talian bagi pemilihan parti itu tahun ini.

Pengerusi JPP Dr Zaliha Mustafa menegaskan bahawa daripada aduan diterima selepas pemilihan itu, ada kewajaran untuk audit forensik dijalankan.

Bagaimanapun, menurutnya JPP kini memfokus kepada siasatan awal berhubung undi ragu dan aduan dibangkitkan di cabang, serta melihat kepada kemenangan membabitkan majoriti tipis di cabang.

“Bagi memastikan perkara itu, maka kita menjalankan audit dalaman dulu supaya kita buat dengan teliti sebelum audit forensik dilakukan.

“Biar kita menyelesaikan dulu isu undi ragu dan permintaan cabang serta calon untuk kiraan semula, termasuk kes yang kalah dengan satu undi. Dalam sehari dua ini akan selesai,” katanya mengulas dakwaan calon jawatan Naib Presiden, Farhash Wafa Salvador Rizal Mubarak.

Farhash yang turut kalah kepada Menteri Besar Selangor Datuk Seri Amiruddin Shari bagi kerusi Ketua Cabang PKR Gombak, mendakwa bahawa lebih 25,000 undi hilang dalam Pemilihan PKR 2022, baru-baru ini.

Farhash mendakwa seramai 147,000 ahli PKR mengundi calon Timbalan Presiden, namun undi diperoleh Rafizi Ramli dan Datuk Seri Saifuddin Nasution Ismail hanya berjumlah 119,030.

Namun Ketua Biro Undang-undang, Angkatan Muda Keadilan (AMK) PKR, Chiew Choon Man, menafikan dakwaan itu serta memaklumkan bahawa ahli PKR tidak diwajibkan mengundi setiap jawatan dalam pemilihan itu.

Chiew memberi contoh dalam pemilihan di Cabang Penampang, di mana jumlah undi yang diberikan kepada semua calon timbalan presiden adalah sebanyak 274 undi, manakala jumlah jumlah undi yang diterima oleh semua calon Ketua Cabang adalah sebanyak 576 undi.

“Dalam kes ini, tidak timbul isu “hilang undi” sebanyak 302 undi kerana ahli di Cabang Penampang yang mengundi untuk Ketua Cabang mempunyai hak untuk tidak mengundi jawatan Timbalan Presiden,” kata Chiew.

Berita berkaitan: Tiada undi hilang, tuduhan Farhash tak tepat: Kata biro guaman AMK

Sementara itu, mengulas lanjut berhubung Dr Zaliha berkata JPP akan menjalankan audit dalaman terlebih dahulu sebelum audit forensik dilakukan.

Buat masa ini, beliau berkata, JPP sedang memfokus kepada siasatan awal berhubung undi ragu dan aduan dibangkitkan di cabang, serta melihat kepada kemenangan membabitkan majoriti tipis di cabang.

“Biar kita menyelesaikan dulu isu undi ragu dan permintaan cabang serta calon untuk kiraan semula, termasuk kes yang kalah dengan satu undi. Dalam sehari dua ini akan selesai,” katanya.

Selain itu, beliau berkata, JPP kini memberi tumpuan kepada pencalonan bagi 20 jawatan Majlis Pimpinan Pusat (MPP), Majlis Pimpinan AMK Pusat dan Ahli Majlis Wanita Keadilan Pusat.

“Senarai penuh pencalonan itu akan siap pada 7 Jun ini,” katanya.


KPDNHEP beri jaminan harga ayam kembali stabil semasa perayaan

Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan harga ayam kembali stabil selepas pelaksanaan Skim Harga Maksimum Musim Perayaan (SHMMP) Hari Raya Puasa 2021 yang berkuatkuasa hari ini.

Ketua Setiausaha KPDNHEP, Datuk Seri Hasnol Zam Zam Ahmad berkata hasil pemantauan hari pertama pelaksanaan skim tersebut menampakkan keberkesanan apabila para peniaga patuh dengan peraturan yang ditetapkan.

“KPDNHEP faham hari ini hari pertama Skim Harga Maksimum, jadi perlu ada ubah suai di peringkat pemborong dan peruncit. Kita akan beri ruang sewajarnya untuk semua pihak mengambil masa untuk patuh Skim Harga Maksimum,” katanya dipetik Bernama.

Menurutnya lagi, pihak KPDNHEP hanya menerima dua aduan berkaitan harga ayam dijual melebihi harga maksimum iaitu RM7.90 sekilogram.

Berhubung laporan keluhan peniaga ayam yang harga RM7.90 sekilogram seakan-akan membunuh mereka, Hasnol Zam Zam berkata SHMMP tidak membawa masalah kepada peniaga, kerana margin telah ditetapkan di setiap peringkat rantaian bekalan.

“Contohnya di peringkat ladang RM5.80, kemudian di peringkat pemborong ada harga yang telah ditetapkan mengikut kawasan. Jadi apabila diikut margin-margin yang telah ditetapkan itu, saya fikir tiada masalah.

“Mungkin sebelum ini bekalan yang dihantar kepada peruncit itu mengikut harga sebelum Skim Harga Maksimum berkuatkuasa. Apabila mula berkuatkuasa contoh pagi tadi tinjauan di Pasar Presint 8, didapati peniaga ayam menjual mengikut harga RM7.90 yang ditetapkan,” katanya.

Hasnol Zam Zam turut menasihati semua pihak, untuk patuh kepada Skim Harga Maksimum demi kebaikan bersama.

“Ia dapat memastikan bekalan ayam dan barangan terkawal berada di paras mencukupi, dan pada masa yang sama kestabilan dari segi harga yang bukan sahaja pengguna dapat menikmati harga munasabah, tetapi juga peniaga,” katanya.

Hasnol Zam Zam berkata, fasa pertama SHMMP Hari Raya Puasa melibatkan 12 jenis barangan terdiri daripada ayam, telur ayam, daging dan hasil laut, manakala kategori sayuran dan barangan kering akan diumumkan dalam masa terdekat.


Hujan berterusan di Pantai Timur, Johor sampai Isnin

Hujan lebat berterusan dijangka melanda negeri-negeri Pantai Timur serta selatan tanah air sehingga Isnin ini (30 Januari 2023), lapor Bernama.

Jabatan Meteorologi Malaysia (MetMalaysia) menerusi amaran yang dikeluarkan pada 1 tengah hari ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Bachok dan Pasir Puteh di Kelantan serta seluruh kawasan di Terengganu.

Di Pahang, kawasan diramal mengalami hujan lebat berterusan tahap buruk adalah Kuantan, Pekan dan Rompin, sementara di Johor melibatkan Segamat, Kluang, Mersing, Kulai, Kota Tinggi dan Johor Bahru.

Sementara itu, hujan berterusan tahap waspada dijangka berlaku di Kelantan membabitkan kawasan Jeli, Tanah Merah, Machang dan Kuala Krai; Pahang di Jerantut dan Maran serta Johor (Tangkak, Muar, Batu Pahat dan Pontian).


PRN Melaka: Ikut strategi Zahid bertanding solo, UMNO mampu menang besar

Penganalisis tidak menolak UMNO mampu menang besar dalam Pilihan Raya Negeri (PRN) Melaka jika mengikut strategi Datuk Seri Ahmad Zahid Hamidi untuk bertanding secara solo.

Presiden UMNO itu sebelum ini menyatakan pendirian UMNO dan Barisan Nasional (BN) akan bergerak secara solo dalam PRN Melaka dan pilihan raya umum (PRU) nanti, ia memandangkan parti itu memiliki kekuatan yang luar biasa dan majoriti rakyat masih menyokong mereka.

Seorang penganalisis politik, Prof Dr Mohd Azizuddin Mohd Sani berkata kedudukan UMNO di Melaka masih kukuh kerana sokongan majoriti orang Melayu kepada mereka, bahkan tanpa kerjasama dengan gabungan parti politik lain mampu meraih kemenangan.

“UMNO mampu menang dengan majoriti mudah jika parti itu memutuskan untuk bertanding di bawah panji Barisan Nasional (BN) tanpa kerjasama Perikatan Nasional (PN) atau Muafakat Nasional (MN).

“Melaka memang kubu UMNO. Sokongan orang Melayu di kawasan majoriti Melayu, khususnya luar bandar, kepada UMNO di Melaka masih kuat, dan mereka tidak perlukan PAS atau Bersatu,” katanya dipetik laporan sebuah portal.

Jelasnya, sokongan akar umbi kepada UMNO masih kukuh walaupun terdapat segelintir kecil pengundi yang sudah berpecah khususnya di kawasan majoriti Melayu.

“Ini kerana sokongan akar umbi kepada UMNO kukuh dan undi yang akan pecah hanya membabitkan saki-baki undi yang tidak menyokong parti itu di kawasan majoriti Melayu,” katanya lagi.

Menurutnya lagi, PAS dan Bersatu memerlukan sokongan UMNO untuk menang kerana kedua-dua parti tidak memiliki jentera dan sokongan akar umbi yang kuat di Melaka, sekali gus tidak mampu bersaing di negeri itu.

Namun, UMNO berisiko untuk berdepan sabotaj secara dalaman sekiranya pemilihan calon tidak dijalankan secara betul, kata Azizuddin lagi.

Beliau turut percaya UMNO dan BN tidak mampu merampas kerusi Dewan Undangan Negeri (DUN) kawasan bandar yang kemungkinan besar kekal milik Pakatan Harapan (PH).

“Kawasan campuran Melayu dan bukan Melayu juga sukar untuk dimenangi UMNO. Jika ada pertembungan tiga penjuru atau lebih di kawasan ini, ia akan beri kelebihan pada Pakatan Harapan,” katanya.

Keputusan Pilihan Raya Umum Ke-14 (PRU-14) bagi 28 kerusi Dewan Undangan Negeri (DUN) Melaka menyaksikan UMNO hanya menang 13 kerusi, manakala Pakatan Harapan (PH) berjaya memenangi 15 kerusi, sekali gus melayakkan gabungan terbabit yang ketika itu diterajui Bersatu, PKR, DAP dan Amanah membentuk majoriti mudah.

DUN Melaka dibubarkan pada 4 Oktober lalu selepas Yang di-Pertua Negeri Melaka, Tun Mohd Ali Rustam bersetuju membuat keputusan itu, susulan Ketua Menteri, Datuk Seri Sulaiman Md Ali hilang majoriti apabila empat ADUN ketika itu menarik sokongan terhadap kerajaan negeri pimpinan UMNO.


Pasukan jihad ada bukti ketirisan minyak masak subsidi ke Thailand

Tindakan tegas termasuk mengubah sistem bekalan akan diambil sekiranya masalah ketirisan minyak masak bersubsidi ke negara jiran terus berlaku, kata Menteri Komunikasi dan Multimedia Tan Sri Annuar Musa.

Annuar yang juga Pengerusi Pasukan Khas Jihad Tangani Inflasi berkata langkah tersebut antara yang dicadangkan selepas siasatan pasukan khas tersebut mendapat bukti yang cukup berkait ketirisan minyak masak bersubsidi yang cukup besar ke negara jiran.

Beliau berkata ketirisan yang berlaku menyebabkan pekan-pekan di negara jiran itu yang terletak berhampiran sempadan negara tidak putus bekalan minyak masak bersubsidi yang dijual pada harga antara RM7 hingga RM8 sekilogram.

“Siasatan mendapati minyak masak bersubsidi negara dijual berkarton-karton dalam kotak, bila datang dalam bentuk kotak yang belum dibuka ertinya datang terus dari kilang-kilang yang membuat pembungkusan.

“Hasil siasatan juga mendapati ada keterlibatan pihak tertentu. Saya tidak boleh umumkan di sini apa yang kita akan lakukan cuma saya nak katakan kita sedang bekerja keras, mereka yang terlibat jangan rasa boleh terlepas,” katanya.

Beliau berkata demikian pada sidang media Program Korban Perdana dan Majlis Akikah 2022 Parlimen Ketereh di Kompleks Yayasan Kemiskinan Kelantan, di sini hari ini.

Mengulas lanjut, Annuar yang juga Ahli Parlimen Ketereh berkata tindakan awal sudah diambil bagi menangani masalah ketirisan minyak masak bersubsidi itu.

“Kalau saya sebut secara terperincil gagallah kerja-kerja yang jawatankuasa ini sedang jalankan, memadai dengan saya kata kita sudah ada cukup maklumat. Tindakan sudahpun diambil tetapi ada beberapa lagi (tindakan) akan diambil.

“Nasihat saya, tolong hentikan sebab kalau sistem yang ada sekarang ini tidak juga dapat diperbaiki (sehingga berlaku ketirisan) saya akan mempertimbangkan merombak keseluruhan sistem bekalan minyak bersubsidi,” katanya.

Annuar berkata pihaknya menyedari sekiranya rombakan terhadap sistem bekalan minyak bersubsidi dilakukan ia mungkin akan memberi kesan kepada perniagaan yang tidak terlibat dengan aktiviti penyeludupan, namun keperluan rakyat perlu lebih diutamakan.

“Ia mungkin akan menjejaskan peluang perniagaan bagi sesetengah orang tetapi kita tidak boleh mengutamakan beberapa peniaga (perlu) utamakan rakyat kerana rakyat di bawah tidak dapat bekalan sedangkan kerajaan belanja RM4 bilion.

“Saya faham mungkin ada peniaga yang akan terjejas kalau kita rombak keseluruhan sistem tetapi kalau itu perlu dilakukan, kita akan lakukan,” katanya.

Annuar berkata ketika ini satu pelan tindakan bagi mengatasi masalah kekurangan minyak masak telah dikenal pasti oleh Kementerian Perdagangan Dalam Negeri Dan Hal Ehwal Pengguna (KPDNHEP).

“Jadi dalam tempoh dua bulan ini, kita telah ada satu pelan tindakan untuk mengatasi sementara bekalan yang tidak cukup di (peringkat) peruncit.

“Langkah bagaimana tidak perlu diumumkan tetapi perlu stabilkan bekalan di kedai-kedai. Kedua-dua pihak penguat kuasa dan pasukan petugas tambahan sedang menjalankan tugas dan mereka akan melaporkan kepada saya,” katanya.

Annuar berkata beliau akan bertemu 22 pengilang minyak masak pada minggu depan.

“Saya sendiri nak sampaikan mesej tegas mereka mesti bekerjasama kekang kebocoran dan ikut peraturan. Kalau usaha ini juga gagal macam saya katakan, saya tidak teragak-agak ubah keseluruhan sistem selagi minyak subsidi disalah guna, jawatankuasa yang saya pengerusikan akan bertindak tegas,” katanya. – Bernama


Pendakwaan bermotif politik, Ketua Pembangkang pula dipanggil SPRM

Suruhanjaya Pencegahan Rasuah Malaysia (SPRM) sudah memanggil Ketua pembangkang, Datuk Seri Hamzah Zainuddin untuk diambil keterangan petang tadi.

Tindakan terhadap Hamzah itu disifatkan satu lagi siri pendakwaan yang mensasarkan pemimpin pembangkang menjelang Pilihan Raya Negeri (PRN) di enam negeri tidak lama lagi.

Dalam kenyataannya malam ini, Hamzah menjelaskan keterangan itu dibuat bermula kira-kira jam 4.30 petang hingga jam 7 malam oleh pegawai SPRM susulan pertuduhan ke atas ahli perniagaan, Sim Choo Thiam di Mahkamah Sesyen Kuala Lumpur hari ini.

Hamzah mendakwa, kes pertuduhan di mahkamah membabitkan ahli perniagaan itu yang turut mengheret namanya, jelas bertujuan untuk merosakkan nama baiknya, Bersatu dan Perikatan Nasional (PN).

“Lebih-lebih lagi Timbalan Perdana Menteri merangkap Presiden UMNO sendiri sebelum ini secara terbuka menyebut rancangan untuk mewujudkan kluster mahkamah dari kalangan pemimpin Bersatu dan PN.

“Saya percaya, ini kerana mereka bimbang dengan kekuatan PN, yang mana sokongan rakyat akan diterjemahkan sekali lagi dalam pilihan raya di enam negeri tidak lama lagi.

“Saya juga faham ada pihak tertentu panik dengan kedudukannya yang sedang goyah ketika ini tetapi janganlah bertindak sehingga menyebabkan rakyat merasakan SPRM boleh diperalat pemimpin tertentu,” katanya.

Pagi tadi, Choo Thiam mengaku tidak bersalah atas satu pertuduhan meminta dan tiga pertuduhan menerima rasuah membabitkan RM15 juta yang kononnya berlaku dua tahun lalu.

Mengikut empat pertuduhan rasuah, lelaki berusia 63 tahun itu dituduh melakukan kesalahan itu antara Jun (tarikh tertentu tidak disebut) dan 30 Julai 2021, sebagai dorongan untuk Hamzah, yang ketika itu Menteri Dalam Negeri ketika pentadbiran PN, untuk membantu Asia Coding Centre Sdn Bhd mendapatkan sebarang projek daripada agensi di bawah kementerian berkenaan.

Mengulas lanjut, Hamzah berkata, agak janggal namanya disebut dalam pertuduhan itu ketika dirinya tidak pernah terbabit dalam sebarang urusan.

“Bila diperhalusi keempat-empat pertuduhan itu, ia menyebut suapan adalah mendapatkan apa-apa projek milik agensi-agensi di bawah Kementerian Dalam Negeri. Jadi apakah projek yang menjadi hal perkara rasuah yang dimaksudkan?

“Jelas pertuduhan sebegitu sengaja diada-adakan dan dibuat sebegitu rupa untuk mengheret nama saya dalam perkara yang tidak langsung membabitkan saya.

“Ini siri fitnah untuk menekan orang-orang serta ahli perniagaan tertentu supaya memalitkan dan menuding jari terhadap saya demi mencemarkan nama saya,” katanya.

Dalam kenyataan sama, beliau mengucapkan tahniah atas perlanjutan kontrak khidmat Ketua Pesuruhjaya SPRM, Tan Sri Azam Baki, untuk tempoh setahun lagi, selain percaya perlanjutan ini tiada muslihat tertentu.


Kemiskinan berleluasa, ketidakstabilan ekonomi akibat rasuah

Dalam politik Malaysia, kita lihat masih belum ada perubahan apabila sering dikaitkan isu salah guna dan rasuah.

Ketika ekonomi global berkembang secara mendadak pada abad ke-20, tahap rasuah juga meningkat. Adalah sukar untuk mengira kadar dan tahap rasuah secara global kerana kegiatan ini dilakukan secara rahsia.

Bank Dunia menganggarkan bahawa rasuah antarabangsa melebihi USD1.5 trilion setiap tahun atau 2 peratus daripada Keluaran Dalam Negara Kasar (KDNK) global dan 10 kali lebih banyak daripada jumlah wang bantuan global. Namun, wujud nilai lain yang menganggarkan rasuah pada 2 hingga 5 peratus daripada KDNK global.

Jika kita merujuk kepada titah Sultan Perak, Sultan Nazrin Muizzuddin Shah pada 22 September 2022 lalu, baginda bertitah dengan tegas meletakkan rasuah sebagai punca kemiskinan terus merebak.

Selain menatijahkan kemiskinan, rasuah juga, titah baginda, menyebabkan kemunduran terus melanda, pertumbuhan ekonomi terbantut, menghilangkan minat pelaburan asing, meningkatkan kos pentadbiran dan urus niaga.

Lebih memburukkan keadaan, hak rakyat menikmati perkhidmatan kerajaan seperti kesihatan dan pendidikan juga dinafikan.

Bukan sesuatu menghairankan apabila kita melihat sebuah negara atau negeri memiliki kekayaan khazanah, tetapi nasib penduduk tidak berubah, malah infrastruktur awam seperti jalan raya, sekolah dan jambatan seolah-olah berada pada zaman prakemerdekaan.

Mengubah sesuatu dianggap norma tentulah menuntut komitmen cukup besar. Begitu juga rasuah. Terpekik menolak rasuah sahaja tidak cukup untuk memastikan jenayah ini dihentikan.

Namun, harus diingatkan, sikap sambil lewa dan mengambil mudah terhadap jenayah rasuah akan menyebabkan bukan sahaja rakyat, bahkan negara berisiko musnah.

Demikian titah Sultan Nazrin menegaskan apabila tiada kesungguhan membanteras rasuah, perlakuan itu akan tumbuh melebar, subur membesar, lalu diterima sebagai norma dan akhirnya meresap menjadi budaya, akhirnya memusnahkan negara bangsa.

Justeru, langkah pemulihan wajar diambil segera. Sultan sudah bertitah, maka giliran rakyat menjunjung perintah.

Bagi menghadapi situasi cukup meruncing ini, tentulah orang Melayu dalam dilema kerana mereka menganggap perubahan hanya boleh dilaksanakan pemimpin sahaja.

Malangnya, orang Melayu berpecah-belah kerana perbezaan parti politik pelbagai ideologi walaupun dipimpin mereka memiliki anutan agama dan bangsa sama.

Mendepani kesulitan dan krisis ini, cendekiawan perlu membantu rakyat membincangkan model kepemimpinan baharu mempunyai kualiti melakukan perubahan.

Selain itu, rasuah seakan telah menjadi cara hidup di beberapa negara. Pada tahun 2018, Transparency International (TI) melaporkan bahawa dua pertiga warga Bangladesh dan lebih daripada separuh rakyat India telah memberi rasuah dalam dua belas bulan sebelumnya.

Pada tahun 2017 pula, laporan itu juga melaporkan bahawa satu daripada empat orang di seluruh dunia telah memberi rasuah selama 12 bulan untuk mengakses perkhidmatan awam. Hampir 57 peratus orang di seluruh dunia merasakan bahawa kerajaan mereka tidak melakukan apa-apa untuk memerangi rasuah, sementara hanya 30 peratus yang percaya bahawa kerajaan mereka berusaha dengan baik dalam memerangi rasuah.

Kajian Transparency International pada tahun 2017 juga menunjukkan di seluruh dunia bahawa kira-kira satu pertiga orang menganggap ketua mereka, perdana menteri, pegawai kerajaan negeri dan tempatan, pengarah syarikat, wakil rakyat dan pegawai polis melakukan rasuah.

Pegawai polis dilihat paling banyak mengamalkan rasuah di Afrika sub-Sahara (47 peratus) dan Asia Pasifik (39 peratus). Ini dianggap sebagai kecaman yang dahsyat mengenai sejauh mana konsep-konsep rasuah global pada era ‘homo korupus’ ini, orang-orang yang sangat biasa dengan rasuah.

Kerana rasuah, ia menyebabkan kemiskinan dan pembangunan ekonomi tidak stabil. Pada tahun 2017, hampir 10 peratus orang Asia, iaitu sekitar 400 juta orang, hidup dalam kemiskinan yang melampau. Kerana amalan rasuah ini juga, ia membantutkan pengaliran dana yang diperuntukkan untuk memulihkan kemiskinan. Negara-negara seperti Bangladesh, China, India, Indonesia, Malaysia, Nepal, Thailand dan Filipina tidak terkecuali menghadapi masalah rasuah ini.

Sekiranya negara-negara membangun dapat mengawal rasuah dan menegakkan undang-undang, anggaran pendapatan per kapita Bank Dunia akan berlipat kali ganda dalam jangka masa panjang. Rata-rata, sektor perniagaan dapat berkembang tiga peratus lebih cepat daripada kebiasaannya.


Najib tak patut diampun kerana alasan meragukan, surat ‘bocor’

Pengamal undang-undang berpendapat wujud unsur-unsur penghinaan terhadap mahkamah apabila surat mengenai Hakim Mahkamah Rayuan, Datuk Mohd Nazlan Mohd Ghazali yang didakwa melanggar Kod Etika Hakim 2009, disebar.

Ini kerana penyebaran surat tersebut disambut dengan desakan pengampunan terhadap Yang di-Pertuan Agong, sekali gus dilihat menjejaskan imej mahkamah dan badan kehakiman secara keseluruhan, kata Peguam Mohamed Haniff Khatri Abdulla.

Sehubungan itu, katanya Peguam Negara mempunyai kuasa dan tanggungjawab untuk meneliti unsur-unsur penghinaan terhadap mahkamah terutama dalam proses pengampunan tersebut.

Beliau dilaporkan berkata proses pengampunan perlu dibuat secara teratur dan mengambil kira segala situasi dihadapi Datuk Seri Najib Razak, termasuk kes melibatkan SRC International, bagi mengelak wujudnya unsur menghina, mempertikai atau membelakangkan keputusan mahkamah.

Malah, pengampunan tidak seharusnya diberikan kepada bekas Perdana Menteri itu semata-mata bersandarkan kepada surat pihak tertentu serta alasan-alasan yang meragukan dan boleh dipertikai, katanya menurut Utusan.

Sebelum ini, Suruhanjaya Pencegahan Rasuah Malaysia (SPRM) dalam siasatan terhadap Mohd Nazlan merumuskan hakim yang mengendalikan kes SRC International itu telah melanggar Kod Etika Hakim dan mempunyai konflik kepentingan.

Ia dimaklumkan, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said dalam surat bertarikh 20 Mac kepada Shafee & Co iaitu firma guaman yang mewakili Najib.

Surat yang dipercayai ‘bocor’ itu menyatakan bahawa Mohd Nazlan telah melanggar kod etika kehakiman dan mempunyai konflik kepentingan.

Mengulas lanjut, Mohamed Haniff menyifatkan, tindakan UMNO yang mahu bertemu Yang di-Pertuan Agong untuk memohon pengampunan Najib tidak menyalahi undang-undang asalkan ia dijalankan mengikut proses sewajarnya.

“Proses pengampunan sebenarnya dijalankan dengan teratur dan tertib. Tidak salah UMNO nak jumpa Seri Paduka untuk memberi surat sokongan, tetapi petisyen permohonan perlu dibuat oleh banduan, ahli keluarga atau peguam.

“Jadi, tiada siapa yang ada hak membantah pengampunan Najib sebab keputusan pengampunan tetap di bawah budi bicara Seri Paduka,” katanya.

Terdahulu, 14 bekas presiden Majlis Peguam Malaysia menggesa ‘pelakon tidak bertanggungjawab’ untuk berhenti mengkritik hakim Mahkamah Rayuan yang membicarakan kes SRC International Sdn Bhd yang berakhir dengan sabitan dan hukuman penjara bekas Perdana Menteri, Datuk Seri Najib Razak.

Semua peguam kanan itu berkata kritikan berterusan itu sama dengan serangan terhadap badan kehakiman, sambil bertanya kepada pengkritik jika mereka akan meneruskan sekiranya kes berprofil tinggi itu tidak melibatkan ahli politik berpengaruh seperti Najib.

“Ugutan berterusan terhadap badan kehakiman oleh ‘pelakon’ tidak bertanggungjawab berhubung kes itu adalah bahaya kepada kedaulatan undang-undang di negara kita.

“Terutamanya apabila 14 hakim telah mempertimbangkan kes Najib, dan 13 daripadanya telah menjatuhkan penghakiman yang munasabah yang menyokong sabitan,” kata mereka.

Najib, 69, yang kini menjalani hukuman penjara 12 tahun itu di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lalu.

Seramai 13 daripada 14 hakim kanan telah mempertimbangkan kes Najib dan telah membuat penghakiman yang munasabah yang menyokong sabitan hukuman diputuskan Mohd Nazlan.


Zuraida antara 11 pemimpin dipecat daripada PBM

Krisis dalaman Parti Bangsa Malaysia (PBM) tiba kepada titik noktah hari ini (27 Disember 2022) apabila 11 pemimpinnya, termasuk bekas Ahli Parlimen Ampang, Datuk Zuraida Kamaruddin, dipecat daripada parti itu.

Turut dipecat ialah Setiausaha Agung PBM Nor Hizwan Ahmad, setelah mereka gagal menjawab surat tunjuk sebab yang diberikan Jawatankuasa Disiplin parti dalam tempoh tujuh hari.

Selain Zuraida dan bekas pegawainya iaitu Nor Hizwan, PBM turut memecat Naib Presiden 1, Rahimah Majid; Naib Presiden, Dr Sathiskumar; Naib Presiden 3, Muhammad Saiful Bahari Sahari; Ketua Pemuda, Na’im Brundage dan Ketua Penerangan, Zakaria Abdul Hamid.

Turut dipecat empat Ahli Majlis Tertinggi PBM, Abd Aziz Ab Kadir, Zakaria Abdul Rahim, Roger Tan Seng Huat dan Albakri Salim.

Menurut laporan FMT, meskipun Timbalan Presiden 1, Haniza Mohamed Talha dan Ketua Wanita, Dr Daroyah Alwi dipecat daripada jawatan berkenaan, kedua-duanya masih kekal sebagai ahli biasa.

Unit Penerangan PBM dalam satu kenyataan memaklumkan, tindakan terhadap 13 individu berkenaan dilakukan selepas Ahli Jawatankuasa Disiplin mengadakan perbincangan lanjut hari ini, bersandarkan Perlembagaan parti.

“Mereka diberi peluang untuk menjelaskan dan membela diri dan diberi tempoh tujuh hari, akan tetapi telah gagal memberikan maklum balas kepada Jawatankuasa Disiplin Parti PBM.

“Maka dengan ini, demi kepentingan Parti PBM, Jawatankuasa Disiplin PBM telah membuat keputusan bahawa keahlian, jawatan individu-individu tersebut ditamatkan berkuat kuasa serta-merta pada 27 Disember 2022,” katanya.

Pada 8 Oktober 2022, Nor Hizwan mengesahkan Zuraida yang ketika itu adalah Menteri Perusahaan Perladangan dan Komoditi menggantikan Datuk Larry Sng sebagai presiden baharu PBM.

“Mesyuarat majlis tertinggi yang bermesyuarat semalam mengesahkan tujuh usul yang diluluskan sebulat suara. Antara usul yang diterima sebulat suara ialah melantik Zuraida sebagai presiden,” kata Nor Hiizwan.

Bagaimanapun, Larry Sng tidak mengiktiraf pelantikan itu hingga mencetuskan krisis kepimpinan dalaman, namun menjelang Pilihan Raya Umum Ke-15 (PRU-15) kedua-dua pihak berdamai dengan Zuraida mengiktiraf Ahli Parlimen Julau itu sebagai presiden.